title: HMS Maori (F24)

text: Aluksen palvelus laivueen mukana Pohjanmerellä jatkui, kunnes se poistettiin konehuoneessa havaittujen vikojen sekä vuotojen vuoksi palveluksesta. Se siirrettiin 2. helmikuuta Govanissa telakalle, mistä se palasi palvelukseen huhtikuussa aloittaen koeajot.


title: HMS Maori (F24)

text: Se siirtyi 8. huhtikuuta Scapa Flowhun liittyäkseen laivueeseensa. Alus lähti 10. huhtikuuta Kotilaivaston mukana merelle tukeakseen Norjan taisteluita. Alus saattoi 19. huhtikuuta neljää ranskalaista miehistönkuljetusalusta Namsokseen yhdessä Ranskan merivoimien alusten kanssa. Alus saattoi 23. huhtikuuta "SS Blackheathin" Namsokseen, minkä jälkeen se tuki liittoutuneiden sotatoimia Namsoksen alueella.


title: HMS Maori (F24)

text: Alus joutui 2. toukokuuta Namsoksen evakuoinnin aikana ilmahyökkäykseen, jolloin kärsi vaurioita kahdesta lähelle osuneesta pommista muun muassa 20 miehistönjäsentä haavoittui, joista viisi sai kuoli myöhemmin haavoihinsa. Aluksen saamat vauriot korjattiin Merseyssä Grayson Rollon telakalla Bootlessa, jonne se siirrettiin 7. toukokuuta.


title: HMS Maori (F24)

text: "HMS Maori" palasi palvelukseen 20. toukokuuta siirtyen Scapa Flowhun laivueeseensa. Alus suojasi 5. kesäkuuta "HMS Zulun", "HMS Kelvinin", "HMS Foresterin" ja "HMS Foxhoundin" kanssa taisteluristeilijöitä "HMS Renown" ja "HMS Repulse" sekä risteilijöitä "HMS Sussex" ja "HMS Newcastle" etsittäessä kahta Saksan laivaston kaapparia, joiden oli ilmoitettu olevan matkalla Islantiin. Alus palasi 8. kesäkuuta tuloksettoman etsinnän jälkeen osaston mukana Scapa Flowhun.


title: HMS Maori (F24)

text: Alus tarkasti 20. kesäkuuta "HMS Mashonan" ja "HMS Tartarin" kanssa Färsaarilla olleet hävittäjät "HMS Puken" ja "HMS Psilanderin" ja torpedoveneet "HMS Romuluksen" ja "HMS Remuksen", jotka olivat matkalla Italiasta Ruotsiin. Tavatut alukset pakotettiin Scapa Flowhun, josta ne Ruotsin lähettämän nootin jälkeen vapautettiin jatkamaan matkaansa.


title: HMS Maori (F24)

text: "HMS Maori" suojasi 11. heinäkuuta "HMS Cossackin", "HMS Sikhin" ja "HMS Duncanin" kanssa apumiinalaivoja "HMS Southern Prince", "HMS Port Napier", "HMS Port Quebec" ja "HMS Menestheus" rakennettaessa itärannikon sulkua operaatiossa SN13.


title: HMS Maori (F24)

text: Alus iski 13. lokakuuta "HMS Ashantin", "HMS Cossackin" ja "HMS Sikhin" kanssa Egersundin edustalla akselivaltojen rannikkoliikenteeseen. Se pyrki 16. lokakuuta "HMS Ashantin" ja "HMS Famen" kanssa käyttämällä nopeutta hyväkseen laukaisemaan Tynen suistossa mahdollisesti olevat miinat "HMS King George V:n" reitiltä Newcastlesta Rosythiin. Suurella nopeudella ajaneet hävittäjät ajoivat karille, mutta "HMS Maori" kärsi ainoastaan lievät vauriot.


title: HMS Maori (F24)

text: Alus siirrettiin 2. joulukuuta Hawthorn Leslien and Companylle korjattavaksi. Samalla aluksen X-torni korvattiin kaksiputkisella nelituumaisella ilmatorjuntatykillä. Se palasi palvelukseen 25. tammikuuta 1941 liittyen laivueeseensa.


title: HMS Maori (F24)

text: Laivue siirrettiin toukokuussa läntisen reitin alaisuuteen ja alus sen mukana. Alus liittyi 22. toukokuuta Clydessä saattueeseen WS8B, josta se erkani 25. toukokuuta laivueensa alusten kanssa palatakseen etsimään Kotilaivaston mukana Saksan laivaston taistelulaiva "Bismarckia", joka oli upottanut taisteluristeilijä "HMS Hoodin" Tanskansalmessa. Seuraavana päivänä laivue määrättiin liittymään "HMS King George V:een", mutta Catalina vesitason


title: Suomen Olutseura

text: Suomen Olutseura ry on Kuopiossa vuonna 1989 perustettu valtakunnallinen olutseura, joka edistää suomalaista olutkulttuuria. Seuran puheenjohtajana toimii tällä hetkellä Simo Hämäläinen. Kunniapuheenjohtajiksi on nimitetty M. A. Numminen (1997), Heino Tiilikainen (2005), Pekka Kantanen (2009) ja Eeva-Liisa "Eve" Vaittinen (2011). Suomen Olutseuraan kuuluu Suomessa viisitoista paikallisseuraa, joissa toimii yhteensä noin 450 jäsentä.


title: Suomen Olutseura

text: Suomen Olutseuran "OlutPOSTI" ilmestyy neljästi vuodessa.


title: HMS Mohawk (F31)

text: HMS Mohawk (viirinumerot L31, F31 ja G31) oli Britannian Kuninkaallisen laivaston Tribal-luokan hävittäjä, joka palveli toisessa maailmansodassa.


title: HMS Mohawk (F31)

text: Alus tilattiin 10. maaliskuuta 1936 John I. Thornycroft and Companyltä Woolstonista osana vuoden 1935 laivasto-ohjelmaa. Sen köli laskettiin 16. heinäkuuta ja alus laskettiin vesille 5. lokakuuta 1937. Alus valmistui 7. syyskuuta 1938, jolloin sen tarjoukseen perustuvat kustanukset olivat 339585 puntaa ilman Amiraliteetin toimittamia ase- ja viestijärjestelmiä.


title: HMS Mohawk (F31)

text: "HMS Mohawk" purjehti syyskuussa 1938 koeajojen ja varustamisen päätyttyä Portlandiin koulutettavaksi ennen Maltalle siirtmistä. Alus saapui 13. lokakuuta Maltalle, jossa se liittyi 1. Tribal hävittäjälaivueeseen "HMS Afridin" ja "HMS Cossackin" kanssa. Se kuljetti marraskuussa Britannian lähettilään Cape Hellesistä Istanbuliin Turkkiin.


title: HMS Mohawk (F31)

text: Alus suoritti marraskuussa kallistuskokeet ja vieraili Egeanmeren satamissa. Se palasi jouluksi Maltalle. Aluksen viirinumero vaihtui vuoden vaihteessa F31:ksi.


title: HMS Mohawk (F31)

text: "HMS Mohawk" osallistui tammikuussa 1939 Välimeren laivaston mukana kevätsotaharjoitukseen ja laivastovierailuihin. Alus matkasi helmikuussa Gibraltarille, jossa se osallistui Välimeren ja Kotilaivastojen yhteiseen vuotuiseen sotaharjoitukseen. Harjoituksen osana alus määrättiin Espanjan rannikon saarronvalvontaan.


title: HMS Mohawk (F31)

text: Aluksen vapauduttua sotaharjoituksesta se jatkoi Espanjan Välimeren rannikon kauppasaarronvalvontaa. Se pelasti 23. maaliskuuta viisi saksalaista lentäjää, joiden vesilentokone oli tuhoutunut Barcelonan edustalla. Alus vapautui saarronvalvonnasta, minkä jälkeen se purjehti Maltalle.


title: HMS Mohawk (F31)

text: Alus siirrettiin huhtikuussa 4. Hävittäjälaivueeseen, jonka muodostivat "HMS Afridi", "HMS Cossack", "HMS Maori", "HMS Gurkha", "HMS Nubian", "HMS Sikh" ja "HMS Zulu". Se jatkoi palvelusta laivueen mukana osallistuen harjoituksiin ja laivastovierailuihin. Se osallistui elokuussa laivastoharjoituksiin Egeanmerellä, mitkä järjestettiin valmistauduttaessa mahdolliseen konfliktiin Italian kanssa.


title: HMS Mohawk (F31)

text: "HMS Mohawk" määrättiin viirikkönsä mukana siirtymään Punaiselle merelle. Alus matkasi syyskuussa "HMS Afridin", "HMS Gurkhan" ja "HMS Sikhin" kanssa Punaiselle merelle valvomaan Massawan laivastotukikohtaa. Osasto palasi vielä syyskuussa Aleksandriaan.


title: HMS Mohawk (F31)

text: Alus määrättiin palaamaan laivueen mukana kotimaahan, jonne laivue matkasi Maltan ja Gibraltarin kautta. Se saapui 13. lokakuuta Harwichiin aloittaen Pohjanmeren saattueiden suojaamisen sekä meriliikenteen valvonnan, jolla pyrittiin estämään Saksan laivaston sotalaivojen sekä sukellusveneiden pääsy Atlantille. Alus joutui 16. lokakuuta Forthissa ilmahyökkäyksen kohteeksi. Junkers Ju 88 koneen pudottamat pommit ja rynnäköinti aiheuttivat aluksella sirpalevaurioita sekä runsaasti henkilövahinkoja sillalla sekä ylemmillä kansilla. Viisitoista henkeä sai surmansa ja kolmekymmentä haavoittui muun muassa aluksen päällikkö R. F. Jolly, joka menehtyi saamiinsa vammoihin sairaalassa.


title: HMS Mohawk (F31)

text: Alus korjattiin 17. lokakuuta Rosythissa, jotta se kykeni siirtymään Hawthorn Leslien telakalle varsinaisia korjauksia varten. Se palasi 14. joulukuuta palvelukseen. Alus siirtyi seuraavana päivänä "HMS Kellyn" kanssa Pohjanmerelle partioimaan. "HMS Mohawk" hinasi miinaan ajaneen "HMS Kellyn" takaisin satamaan.


title: HMS Mohawk (F31)

text: "HMS Mohawk" oli tammikuusta 1940 Scapa Flowssa laivueen mukana liitettynä Kotilaivastoon suojaamassa Atlantin saattueita, sukellusveneidentorjuntatehtävissä sekä suojaamassa laivaston raskaita yksiköitä. Alus suojasi 2. maaliskuuta "RMS Queen Elizabethia", kun se kolaroi "SS Gartbrattanin" kanssa. Se joutui palaamaan Trooniin pahojen vaurioidensa vuoksi. Alus palasi 19. maaliskuuta palvelukseen.


title: HMS Mohawk (F31)

text: Alus lähti 7. huhtikuuta laivasto-osaston mukana etsimään lentokoneesta havaittuja Saksan laivaston Norjaan matkanneita aluksia. Se sai 9. huhtikuuta määräyksen liittyä merellä olleeseen Kotilaivastoon. Alus liitettiin risteilijöiden "HMS Manchesterin", "HMS Southamptonin", "HMS Sheffieldin" ja "HMS Glasgowin" suojaksi "HMS Afridin", "HMS Sikhin", "HMS Gurkhan", "HMS Somalin", "HMS Matabelen" ja "HMS Mashonan" kanssa, kun saatiin tieto saksalaisosaston olosta Bergenin satamassa. Amiraliteetti peruutti kuitenkin iskun ennen toteuttamista. Alukset joutuivat voimakkaan ilmahyökkäyksen kohteeksi jolloin useita aluksia vaurioitui.


title: HMS Mohawk (F31)

text: "HMS Mohawk" lähti 11. huhtikuuta Scapa Flowsta "HMS Somalin", "HMS Afridin", "HMS Sikhin" ja "HMS Matabelen" kanssa partiomatkalle Alesundin pohjoispuolelle suojaaten liittoutuneiden maihinnousua Pohjois-Norjaan. Osasto joutui 13. huhtikuuta ilmahyökkäykseen Alesundin alueella.


title: HMS Mohawk (F31)

text: Alus suojasi seuraavana päivänä risteilijöiden tukemana Namsoksen maihinnousua (operaatio Henry). Operaatiosta vapauduttuaan se matkasi kohtaamaan joukkojenkuljetussaattueen. Alus palasi Namsoksen edustalle seuraavana päivänä joukkojenkuljetussaattueen mukana.


title: HMS Mohawk (F31)

text: Alus aloitti 21. huhtikuuta partioinnin Norjan rannikolla käyden välillä Scapa Flowssa tankkaamassa. Alus suojasi 28. huhtikuuta "HMS Afridin", "HMS Witheringtonin", "HMS Amazonin" ja "HMS Sikhin" kanssa neljän aluksen kotimaahan palaavaa saattuetta, jonka kuormana oli ollut sotamateriaalia ja joukkoja Moldeen ja Andalsnesiin.


title: HMS Mohawk (F31)

text: "HMS Mohawk" saapui 4. toukokuuta Mohon suojaten maihinnousualus "HMS Royal Ulstermania", joka kuljetti kommandojoukkoja. Alus lähti 10. toukokuuta erikoistehtävään Noreen. Seuraavana päivänä "HMS Mohawkiin" ja "HMS Vansittartiin" nousi brittidiplomaatteja Hook of Hollandissa kuljetettavaksi kotimaahan Saksan hyökättyä Alankomaihin ja Belgiaan. Alus saapui 12. toukokuuta kotimaahan.


title: HMS Mohawk (F31)

text: Alus vapautui 14. toukokuuta Norjan taisteluista ja se siirrettiin Välimerelle. Seuraavana päivänä se siirrettiin 14. Hävittäjälaivueeseen, jolloin se aloitti valmistautumisen ulkomaan komennukseen. Aluksella ilmeni 17. toukokuuta matkalla Välimerelle vikaa ohjausjärjestelmässä.


title: HMS Mohawk (F31)

text: Ohjausjärjestelmän vikojen tultua korjatuksi 24. toukokuuta Gibraltarilla alus jatkoi matkaansa Aleksandriaan. Alus saapui 29. toukokuuta Aleksandriaan, jossa se liittyi laivueeseensa, jolloin sen viirinumero vaihdettiin G31:ksi.


title: HMS Mohawk (F31)

text: Sodan uhan lisäännyttyä ja Italian julistettua 10. kesäkuuta sodan Ranskalle ja Britannialle Välimeren laivasto aloitti koulutuksen, johon "HMS Mohawk" osallistui. Alus suojasi 7. heinäkuuta "HMS Nubianin", "HMS Heron", "HMS Herewardin" ja "HMS Decoyn" kanssa taistelulaiva "HMS Warspitea". Osasto muodosti operaatiossa MA5 Maltalta Egyptiin matkanneiden saattueiden MF1 ja MS1 kaukosuojauksen (Force B). Matkan aikana alus oli mukana Punto Stilon edustalla tapahtuneeseen ensimmäiseen pinta-alusten väliseen taisteluun Välimerellä toisessa maailmansodassa 9. heinäkuuta.


title: HMS Mohawk (F31)

text: "HMS Mohawk" erkani 1. syyskuuta Gibraltarilta Force H:n mukana matkattuaan Force A:n mukana jatkaen Sisilian kapeikon läpi. Alus liittyi seuraavana päivänä Sislian kapeikon itäpäässä Välimeren laivastoon, jonka mukana se saapui 5. syyskuuta Aleksandriaan. Alus suojasi 16. syyskuuta kuuden muun hävittäjän kanssa Benghaziin iskeneitä "HMS Valiantia", "HMS Illustiousia", "HMS Kentiä", "HMS Coventryä" ja "HMS Calcuttaa". Seuraavana päivänä alus erkani "HMS Kentin" ja "HMS Nubianin" kanssa tulittamaan Bardiaa. Se suojasi 17. syyskuuta "HMS Nubiania", joka hinasi vaurioitunutta risteilijää. Osasto saapui 19. syyskuuta Aleksandriaan. "HMS Mohawk" tulitti 21. syyskuuta hävittäjäosaston mukana Sidi Barrania.


title: HMS Mohawk (F31)

text: Alus suojasi 8. lokakuuta operaatio MB6:ssa "HMS Daintyn", "HMS Decoyn", "HMS Imperialin", "HMS Jervisin", "HMS Januksen", "HMAS Stuartin" ja "HMAS Vampiren" kanssa lentotukialuksia "HMS Illustrious" ja "HMS Eagle", taistelulaivoja "HMS Malaya", "HMS Ramillies", "HMS Valiant" ja "HMS Warspite" sekä risteilijöitä "HMS Ajax", "HMS Gloucester", "HMS Liverpool", "HMS Orion", "HMAS Sydney" ja "HMS York". Osaston tehtävänä oli suojata saattueita MW2 ja ME2. Regia Marinan moottoritorpedoveneet hyökkäsivät 12. lokakuuta saattuetta vastaan, mutta ne torjuttiin. Alus palasi 14. lokakuuta osaston mukaan Aleksandriaan.


title: HMS Mohawk (F31)

text: Alus suojasi 6. marraskuuta operaatio MB8:n saattueita MW3, ME3 ja AN6 suojannutta Välimeren laivaston osastoa. Alus siirtyi 9. marraskuuta Pantellarian edustalla suojaamaan Gibraltarilta saapuneita "HMS Barhamia", "HMS Berwickiä", "HMS Glasgowia", "HMS Gallantia", "HMS Griffiniä" ja "HMS Greyhoundia". Alus liittyi seuraavana päivänä Maltalta saapuneen saattueen ME3 suojaksi, jonka suojana se oli edelleen laivaston lentokoneiden iskiessä 11. marraskuuta Tarantoon. Iskun jälkeen alus erkani "HMS Nubianin" kanssa suojatakseen "HMS Ajaxia", "HMS Orionia" ja "HMAS Sydneyä", jotka tekivät partiomatkan Otranton salmeen.


title: HMS Mohawk (F31)

text: 12. marraskuuta risteilijäosasto havaitsi Albanian rannikolla Italian laivaston neljän rahtialuksen saattueen, jonka suojana olivat torpedovene "RN Nicola Fabrizi" ja apuristeilijä "RN Ramb III". Osaston hyökkäyksessä saattueen rahtialukset upotettiin ja kumpikin saattaja vaurioitui. Iskun jälkeen osasto palasi Välimeren laivastoon, jonka mukana se saapui 14. marraskuuta Aleksandriaan.


title: HMS Mohawk (F31)

text: "HMS Mohawk" suojasi 24. marraskuuta operaatio MB9:n saattueen MW4 suojana ollutta laivasto-osastoa. Alus palasi 29. marraskuuta laivasto-osaston mukana Aleksandriaan ilmavoimien iskettyä matkan aikana Tripoliin.


title: HMS Mohawk (F31)

text: Alus suojasi 11. joulukuuta tykkivene "HMS Terroria", joka tulitti Sollumia. Se saattoi 13. joulukuuta ilmahyökkäyksessä pahoin vaurioitunutta "HMS Coventryä" Aleksandriaan. Alus suojasi 16. joulukuuta operaatio MC2:n saattueiden kaukosuojausosastoa. Osasto joutui ilmahyökkäyksen maaliksi Rhodoksen ja Stampalian lähistöllä ja iski itse Valonaan. Alus palasi osaston mukana Aleksandriaan jouluaattona.


title: HMS Mohawk (F31)

text: "HMS Mohawk", "HMS Nubian", "HMS Dainty" ja "HMAS Voyager" saattoivat 3. tammikuuta 1941 risteilijä "HMS Calcuttaa'. Alus oli 7. tammikuuta operaation MC4 saattueiden MW5.5, ME5.5 ja ME6 kaukosuojausosastossa Force A, jonka mukana se liittyi 10. tammikuuta operaatio Excessin saattueeseen WS5A Pantellarian eteläpuolella. Alus erkani saattueesta hinatakseen pahoin miinaan ajossa vaurioitunutta "HMS Gallantia". Alukset joutuivat hinauksen aikana ilmahyökkäykseen. Vapauduttuaan seuraavana päivänä hinattavastaan alus lähti merelle liittyäkseen laivastoon joutuen jatkuviin ilmahyökkäyksiin. Se palasi 15. tammikuuta laivaston mukana Aleksandriaan.


title: HMS Mohawk (F31)

text: Alus saattoi 19. tammikuuta rannikkolaivuetta, jonka muodostivat "HMS Terror", "HMS Ladybird", "HMS Aphis" ja "HMS Gnat", tulittamaan Tobrukia laivaston tukiessa ANZAC-joukkojen etenemistä kaupunkiin. Alus suojasi 25. tammikuuta Maltalla korjattavana olleen lentotukialus "HMS Illustriousin" Aleksandriaan.


title: HMS Mohawk (F31)

text: "HMS Mohawk", "HMS Ajax", "HMS Gloucester", "HMS Orion" ja "HMS Nubian" kuljettivat 19. helmikuuta joukkoja Maltalle operaatiossa MC8. Osasto saapui 21 helmikuuta Maltalle, jossa alus erkani osasto seuraavana päivänä palaten Aleksandriaan. Alus lähti 24. helmikuuta Aleksandriasta "HMAS Perthin" ja "HMS Nubianin" kanssa ilmahyökkäyksessä vaurioituneen "HMS Terrorin" avuksi. Apu tuli kuitenkin liian myöhään "HMS Terrorin" upottua.


title: HMS Mohawk (F31)

text: Alus suojasi 20. maaliskuuta operaation MC9 saattueen MW6 suojausosaston raskaita aluksia. Se palasi 24. maaliskuuta osaston mukana Aleksandriaan. "HMS Mohawk" lähti 26. maaliskuuta merelle etsimään ilmoitettua Italian laivaston osastoa, joka uhkasi Kreikkaan matkanneita joukkojenkuljetussaattueita. Seuraavana päivänä alus liittyi merellä taistelulaivaviirikköön. Alus osallistui 28. maaliskuuta yölliseen Matapanin taisteluun Italian laivastoa vastaan. Alus palasi 30. maaliskuuta voitokkaan laivasto-osaston mukana Aleksandriaan.


title: HMS Mohawk (F31)

text: "HMS Mohawk" määrättiin viirikkönsä mukana siirtymään Kreetalle Sudanlahteen, josta se siirrettiin 10. huhtikuuta Maltalle. Alus lähti 15. huhtikuuta viirikkönsä mukana Maltalta lentokoneen raportoitua Italian laivaston saattueesta, jota suojasi kolme hävittäjää. Seuraavana päivänä "HMS Mohawk" hyökkäsi viirikkönsä mukana saattueen kimppuun, jolloin saattueen neljä rahtialusta ja kaksi saattajaa upotettiin. Ennen uppoamistaan torpedovene "RN Luca Tarigo" laukaisi torpedonsa, joista kaksi osui "HMS Mohawkiin". Alus ei uponnut, mutta se menetti liikuntakykynsä. Aluksella sai surmansa 41 miehistönjäsentä ja 168 pelastettiin viirikön muihin aluksiin. "HMS Nubian" upotti aluksen tykkitulella.


title: HMS Nubian (F36)

text: HMS Nubian (viirinumerot L36 ja F36) oli Britannian Kuninkaallisen laivaston Tribal-luokan hävittäjä, joka palveli toisessa maailmansodassa.


title: HMS Nubian (F36)

text: Alus tilattiin 10. maaliskuuta 1936 John I. Thornycroft and Companyltä Woolstonista osana vuoden 1935 laivasto-ohjelmaa. Sen köli laskettiin 10. elokuuta ja alus laskettiin vesille 21. joulukuuta 1937. Alus valmistui 7. joulukuuta 1938, jolloin siitä maksettiin tarjouksen perusteella 339265 puntaa ilman Amiraliteetin toimittamia ase- ja viestijärjestelmiä.


title: HMS Nubian (F36)

text: "HMS Nubian" liitettiin koeajojen ja koulutuksen päätyttyä joulukuussa 1938 Välimeren laivaston 1. Tribal-hävittäjälaivueeseen, jonka muut alukset olivat "HMS Afridi", "HMS Cossack", "HMS Gurkha", "HMS Maori", "HMS Mohawk", "HMS Sikh" ja "HMS Zulu".


title: HMS Nubian (F36)

text: Alus lähti 14. tammikuuta 1939 Gibraltarille, jonne se saapui 29. tammikuuta ottaakseen osaa Kotilaivaston vuotuiseen laivastoharjoitukseen. Se osallistui 2. helmikuuta laivueen mukana harjoitukseen. Alus osallistui laivueen mukana Espanjan rannikon saarron valvontaan. Alukselle nousi 29. maaliskuuta vaihdettuja italialaisia sotavankeja, jotka se laski maihin Marseillessa seuraavana päivänä.


title: HMS Nubian (F36)

text: Alus siirtyi huhtikuussa laivueeseensa Maltalle, kun se oli tehnyt laivastovierailun St. Maximeen, Ranskan Rivieralla. Alus osallistui toukokuusta heinäkuuhun laivueen mukana erilaisiin Välimeren laivaston harjoituksiin. Se siirtyi elokuussa laivaston mukana Aleksandriaan.


title: HMS Nubian (F36)

text: Alus etsi toisen maailmansodan puhjettua Välimeren alueelta saksalaisia kotimaahansa pyrkiviä kauppalaivoja. Alus sai laivueen kanssa määräyksen siirtyä kotimaahan. Se lähti lokakuussa Portsmouthiin, mutta matkan aikana aluksella havaittiin konevika. Alus hinattiin 20. lokakuuta Southamptoniin turbiinin lapojen vaihtoon.


title: HMS Nubian (F36)

text: "HMS Nubian" aloitti 27. marraskuuta huollon jälkeiset koejot Kanaalissa. Seuraavana päivänä alus oli Solentissa testattaessa alukseen kiinnitettävää sulkupalloa. Testien päätyttyä alus siirtyi Rosythiin liittyäkseen laivueeseensa.


title: HMS Zulu (F18)

text: HMS Zulu (viirinumerot L18 ja joulukuusta 1938 F18) oli Britannian Kuninkaallisen laivaston Tribal-luokan hävittäjä, joka palveli toisessa maailmansodassa.


title: HMS Zulu (F18)

text: Alus tilattiin 10. maaliskuuta 1935 Alexander Stephen and Sonsilta Govanista osana vuoden 1935 laivasto-ohjelmaa. Alus valmistui 7. syyskuuta 1938, jolloin sen valmistuskustannukset olivat 351135 puntaa ilman Amiraliteetin toimittamia ase- ja viestijärjestelmiä. Aluksen valmistuminen viivästyi tykkitornien toimitusten myöhästymisen vuoksi.


title: HMS Zulu (F18)

text: "HMS Zulu" liitettiin palvelukseen otettaessa Välimeren laivastoon 2. Tribal hävittäjälaivueeseen. Aluksen hyväksyntätestaus päättyi syys-lokakuun vaihteessa, jolloin se siirtyi Portlandiin. Portlandissa aluksella tehtiin lisää koeajoja, jotka päättyivät marraskuussa. Alus siirrettiin koulutukseen, jonka päätyttyä se aloitti matkan Välimerelle. Se liittyi 18. marraskuuta laivueeseensa Maltalla.


title: HMS Zulu (F18)

text: "HMS Zulu" osallistui laivaston harjoituksiin sekä erilaisiin partiointimatkoihin. Alus vieraili 5. huhtikuuta 1939 Palmassa.


title: HMS Zulu (F18)

text: Toisen maailmansodan alkaessa "HMS Zulu" määrättiin palaamaan kotimaahan, jossa se liitettäisiin Kotilaivastoon. Alus siirtyi lokakuussa uuteen kotisatamaansa aloittaen Pohjanmeren valvonnan.


title: HMS Zulu (F18)

text: "HMS Zulu" siirrettiin 5. joulukuuta Rosythiin telakalle turbiineissa havaittujen ongelmien vuoksi. Alus siirrettiin Leithiin telakalle antimagneettisuuslaitteiston asentamisen vuoksi sekä turbiinikorjausten jatkamiseksi. Alus aloitti koeajot maaliskuussa, minkä jälkeen se palasi palvelukseen 4. Hävittäjälaivueeseen. Alus määrättiin suojaamaan "HMS Galateaa" ja "HMS Auroraa" muodostettaessa Rosythiin iskuosasto.


title: HMS Zulu (F18)

text: "HMS Zulu" osallistui Norjan taisteluihin suojaten laivaston raskaita yksiköitä, minkä jälkeen sen palvelus jatkui raskaiden yksiköiden suojaamisella. Alus siirrettiin 29. heinäkuuta 1940 Swan Hunterin telakalle Newcastleen.


title: HMS Zulu (F18)

text: "HMS Zulu" palasi palvelukseen 9. elokuuta. Alus laukaisi 30. elokuuta akustisen miinan, mikä aiheutti sille suuria rakenteellisia vaurioita. Alus siirrettiin lokakuussa Forthiin telakalle korjattavaksi.


title: HMS Zulu (F18)

text: "HMS Zulu" palasi palvelukseen 18. tammikuuta 1941, minkä jälkeen se palasi laivaston suojueeseen. Alus irrotettiin maaliskuussa tehtävästään suojaamaan miinalaivoja.


title: HMS Zulu (F18)

text: "HMS Zulu" suojasi 11. maaliskuuta yhdessä "HMS Cossackin" kanssa apumiinalaivoja "HMS Agamemnon", "HMS Port Quebec", "HMS Menestheus" ja "HMS Southern Prince" rakennettaessa pohjoista sulkua operaatiossa SN68B.


title: HMS Zulu (F18)

text: "HMS Zulu" palasi miinoitustehtävän jälkeen suojaustehtäväänsä Kotilaivastoon, kunnes siirrettiin 22. toukokuuta Atlantin saattueiden suojaamiseen. Alus liitettiin saattueen WS8B paikallissuojaukseen. Se erkani 26. toukokuuta saattueesta taistelulaiva "HMS King George V":n kanssa etsimään Saksan laivaston taistelulaiva "Bismarckia". Alus suoritti 27. toukokuuta torpedohyökkäyksen "Bismarckia" vastaan yhdessä 4. Hävittäjälaivueen alusten kanssa.


title: HMS Zulu (F18)

text: "HMS Zulu" liitettiin 3. kesäkuuta saattueen WS9A paikallissuojaukseen. Alus erkani 7. kesäkuuta saattueesta palaten Clydeen, josta se siirrettiin 10. kesäkuuta Falmouthiin telakalle voimansiirto-ongelmien vuoksi. Se otettiin 12. kesäkuuta telakalle korjattavaksi.


title: HMS Zulu (F18)

text: "HMS Zulu" palasi palvelukseen elokuussa, jolloin se samalla määrättiin siirtymään Välimerelle. Alus liittyi 31. elokuuta saattueen WS11 paikallissuojaukseen. Se erkani saattueesta 2. syyskuuta palaten Clydeen. Alus suojasi 5. syyskuuta apumiinalaivoja "HMS Menestheus", "HMS Port Quebec" ja "HMS Southern Prince" pohjoisen miinasulun täydentämiseksi operaatiossa SN5A.


title: HMS Zulu (F18)

text: "HMS Zulu" liittyi 10. syyskuuta Gibraltarilla Force H:hon. Alus suojasi 13. syyskuuta yhdessä "HMS Gurkhan", "HMS Lancen" ja "HMS Livelyn" kanssa taistelulaiva "HMS Nelsonia" ja lentotukialus "HMS Ark Royalia" muodostaen Force B:n Maltan lentokoneiden täydennysoperaatiossa Style II. Alus osallistui operaatio Halberdiin Force X:ssä suojaten risteilijöitä.


title: HMS Zulu (F18)

text: "HMS Zulu" osallistui 16. lokakuuta Maltan lentokoneiden täydennysoperaatio Callboyhin ja 10. marraskuuta Perpetual I:een. Alus irrotettiin 12. lokakuuta saattamaan taistelulaiva "HMS Malaya" Gibraltarille sen jälkeen kuin "HMS Ark Royal" oli torpedoitu. Se palasi avustamaan "HMS Laforeytä" pelastustehtävässä. Alus palasi 14. marraskuuta Gibraltarille "HMS Ark Royalin" upottua hinattaessa.


title: HMS Zulu (F18)

text: "HMS Zulu" siirrettiin joulukuussa Välimeren laivaston 22. Hävittäjälaivueeseen Aleksandriaan. Alus suojasi 4. tammikuuta 1942 tankkeri "Glengylen" matkan Maltalle sekä paluumatkallaan "HMS Breconshiren" matkan Aleksandriaan operaatiossa MF2. Alus liitettiin 8. tammikuuta Force K:hon Maltalle, minkä mukana se suojasi saattueiden WS8A ja WS8B loppumatkan Maltalle operaatiossa MF3. Alus suojasi 25. tammikuuta yhdessä risteilijä "HMS Penelopen" sekä hävittäjien "HMS Maorin", "HMS Lancen", "HMS Legionin" ja "HMS Livelyn" kanssa "Glengylen" ja moottorialus "Rowallan Castlen" matkan Aleksandriaan.


title: HMS Zulu (F18)

text: "HMS Zulu" palasi 26. tammikuuta Maltalle operaatio MF4:ssä suojatun saattueen mukana. Alus partioi 7. helmikuuta yhdessä "HMS Livelyn" kanssa tehtävänään akselivaltojen huoltokuljetusten häirintä, kun ne upottivat kaksi rahtialusta Sisilian länsipuolella.


title: HMS Zulu (F18)

text: "HMS Zulu" suojasi 13. helmikuuta saattuetta ME10 Aleksandriaan ja seuraavana päivänä saattuetta MW9 Aleksandriasta Maltalle. Alus siirrettiin 20. helmikuuta Välimeren laivastoon.


title: HMS Zulu (F18)

text: "HMS Zulu" osallistui 9. maaliskuuta torpedohyökkäyksessä vaurioituneen Italian laivaston risteilijän tuloksettomaan etsimiseen sekä Saksan laivaston sukellusveneen "U-565" torpedoiman risteilijä "HMS Naiadin" miehistön pelastamiseen 11. maaliskuuta. Alus suojasi 20. maaliskuuta saattuetta MW10 Aleksandriasta Maltalle. Se osallistui 22. maaliskuuta Sirtenlahden toiseen taisteluun, jonka aikana merenkäynti ja suuri nopeus aiheuttivat alukselle rakenteellisia vaurioita.


title: HMS Zulu (F18)

text: "HMS Zulu" oli huhtikuun Aleksandriassa telakalla palaten palvelukseen vasta toukokuussa. Alus suojasi 12 kesäkuuta operaatio Vigorousin saattueita. Saattue joutui jatkuviin ilmahyökkäyksiin 14. kesäkuuta alkaen sekä pinta-alusten ahdistelemaksi. Operaatio peruutettiin 15. kesäkuuta, minkä jälkeen jäljellä olevat alukset palasivat Aleksandriaan.


title: HMS Zulu (F18)

text: "HMS Zulu" siirrettiin 30. kesäkuuta "HMS Sikhin", "HMS Croomen" ja "HMS Tetcottin" kanssa tukemaan maavoimia Syyrian rannikolle operaatio Exporterissa. Alus osallistui 4. elokuuta Syyrian rannikolla sukellusvene "U-372":n upottamiseen. Se palasi syyskuussa Aleksandriaan.


title: HMS Zulu (F18)

text: "HMS Zulu" määrättiin Tobrukin maihinnousuoperaatioon Agreementiin. Alukseen nousi 11. syyskuuta Kuninkaallisen merijalkaväen miehiä kuljetettavaksi Tobrukiin. Maihinnousuosasto joutui 14. syyskuuta rannikkotykistön maaliksi, jolloin "HMS Sikh" vaurioitui pahoin. "HMS Zulu" otti vaurioituneen aluksen hinaukseen, mutta se upposi hinattaessa. Osasto joutui ilmahyökkäykseen, jolloin ilmatorjuntaristeilijä "HMS Coventry" vaurioitui niin pahoin, että "HMS Zulu" määrättiin upottamaan se. Ilmahyökkäyksen uudistuessa "HMS Zulu" vaurioitui, jolloin saattuehävittäjä "HMS Hursley" otti sen hinaukseen.


title: HMS Zulu (F18)

text: "HMS Zulu" upposi hinauksessa matkalla Aleksandriaan. Ilmahyökkäyksessä ja aluksen upotessa sai surmansa kaksitoista miehistönjäsentä, 24 miestä katosi ja yksi haavoittui.


title: Paikallismajurin talo

text: Paikallismajurin talo sijaitsee Helsingissä Suomenlinnan Susisaaren linnanpihassa. Se rakennettiin linnanpihan ensimmäisessä rakennusvaiheessa vuosina 1753–1756 upseeriasunnoiksi. Talo kuuluu Suomenlinnan arvokkaimpaan rakennuskantaan. Paikallismajurin talo on Suomenlinnan ja koko Helsingin vanhin linnoituslaitteista erillään sijaitseva hyötyrakennus. Se kuuluu Susisaaren linnanpihan barokkiaiheiseen aukiosommitelmaan: talon kaareutuva pääjulkisivu ja viereisen päävartion julkisivu muodostavat linnanpihan puolipyöreän eksedra-teemaisen länsisivun.


title: Paikallismajurin talo

text: Paikallismajurin talo on ollut asuinkäytössä koko historiansa ajan. Alussa se oli paikallismajurin toimisto ja asunto ja siinä asui myös upseereita sekä kaleeritelakan päällystöä. Talon ikkunat ja ovet oli muurattu Carl Wijnbladin oppien mukaisesti seinän ulkopintaan. Venäläisellä kaudella ikkunat siirrettiin seinärakenteen keskelle. Talolle aiheutettiin vakavia vaurioita Krimin sodan pommituksissa elokuussa 1855: kattopalkit katkesivat ja välipohjapalkit murtuivat. Korjaustöissä osa linnanpihan rakennuksista purettiin, jolloin alkuperäinen sommitelma muuttui vaikeasti hahmotettavaksi. Vuosina 1870 ja 1871 Paikallismajurin talo peruskorjattiin. Huonejakoa muutettiin ja entisten leivinuunien paikalle rakennettiin yhdyskäytäviä. 1900-luvun vaihteessa porraskäytäviin rakennettiin kuivakäymälät. Vuonna 1908 tehtiin peruskorjaus, jolloin savuhormijärjestelmä modernisoitiin. Suomalaisella kaudella Paikallismajurin talon rakennustyöt ovat olleet lähinnä huoltomaalauksia. Vuosina 1951–1965 talossa majaili Muinaistieteellisen Toimikunnan toimisto. Vuonna 1988 valmistuneessa peruskorjauksessa ikkunat siirrettiin jälleen seinien ulkopintaan ja julkisivut rapattiin sekä maalattiin. Nykyisen nimensä Paikallismajurin talo lienee saanut 1920-luvulla. Talon rakennusnumero on B 37.


title: HMS Gurkha

text: HMS Gurkha tai HMS Ghurka on ollut viiden Britannian Kuninkaallisen laivaston aluksen nimenä.


title: Kálmán Markovits

text: Kálmán Markovits (26. elokuuta 1931 Budapest – 5. joulukuuta 2009 Budapest) oli unkarilainen vesipalloilija, joka kuului kesäolympialaisissa 1952 (Helsinki) ja 1956 (Melbourne) kultaa voittaneisiin joukkueisiin. Hän kuului myös pronssia saaneeseen joukkueeseen vuoden 1960 kesäolympialaisissa Roomassa. Hän kuoli 78-vuotiaana pitkään sairastettuaan.


title: HMS Nubian

text: HMS Nubian on ollut kolmen Britannian Kuninkaallisen laivaston aluksen nimenä.


title: Eino Cederberg

text: Eino Edvard Augustinus Cederberg, kirjailijanimi Erkki Saarenmaa (21. elokuuta 1889 Uusikaupunki – 21. maaliskuuta 1963 Helsinki) oli suomalainen filosofian tohtori, lyseon rehtori ja kirjailija.


title: Eino Cederberg

text: Cederbergin vanhemmat olivat teologian tohtori Johan Antero Cederberg ja Minna Elisabeth Hjelt. Hän pääsi ylioppilaaksi 1907 ja valmistui filosofian kandidaatiksi ja maisteriksi 1910 sekä filosofian lisensiaatiksi ja tohtoriksi 1919.


title: Eino Cederberg

text: Cederberg toimi Kallion yhteiskoulun suomenkielen opettajana 1917–1932 ja Helsingin suomalaisen lyseon suomenkielen vanhempana lehtorina vuodesta 1931. Cederberg oli myös lyseon rehtorina vuodesta 1935. Hän oli valtion kirjallisuuden asiantuntijalautakunnan jäsen ja sihteeri vuodesta 1926, Alfred Kordelinin sivistyssäätiön kirjallisen jaoston jäsen 1927–1932 sekä Suomen kirjailijaliiton johtokunnan jäsen 1928–1931 ja liiton varapuheenjohtaja 1929–1931. Cederberg sai professorin arvonimen 1951.


title: Eino Cederberg

text: Cederberg oli naimisissa vuodesta 1917 Anni Alheidi Breitholtzin kanssa. Heillä oli kaksi poikaa.


title: Eino Cederberg

text: Omalla nimellä:


title: Eino Cederberg

text:
Nimimerkillä "Erkki Saarenmaa":
Nimimerkillä "Esko Saario":


title: Nevio Scala

text: Nevio Scala (s. 22. marraskuuta 1947) on italialainen jalkapallovalmentaja ja entinen keskikenttäpelaaja. Uransa suurimmat voitot hän saavutti Parman päävalmentajana 1990-luvun alkupuolella.


title: Nevio Scala

text: Scala aloitti oman peliuransa AC Milanin organisaatiossa, muttei onnistunut murtautumaan edustusjoukkueen miehistöön ja siirtyi kaudeksi 1966/67 lainalle AS Romaan, jossa pelasi 28 ottelua. Hän palasi takaisin Milaniin, mutta peliaikaa ei juurikaan tullut ja kahden kauden jälkeen Scala jätti seuran siirtyen Lanerossi Vicenzaan. Hän edusti seuraavina vuosina ACF Fiorentinaa ja FC Internazionale Milanoa palaten 1975 takaisin AC Milaniin. Edelleenkaan Scalasta ei ollut seuran avainpelaajaksi ja hän lähti seurasta lopullisesti pelaten uransa loppuvuodet US Foggiassa, AS Monzassa ja US Adriesessa. Hän lopetti pelaajauransa 33-vuotiaana 1981.Scala aloitti valmennusuransa Reggina Calciossa, jonka hän nosti 1987/88 Serie B:hen ja seuraavalla kaudella nousukarsintoihin, joissa sensaatiomainen pääsarjapaikka jäi kuitenkin saavuttamatta. Menestys kuitenkin teki Scalasta tunnetun nimen ja hän siirtyi Parman päävalmentajaksi kauden jälkeen. Debyyttikaudellaan hän johdatti seuran Serie B:ssä nousukarsintoihin ja tällä kertaa nousu myös toteutui. Scalan johdolla Parma nousi menestykseen 1990-luvun ensimmäisellä puoliskolla voittaen Coppa Italian 1992 ja edeten näin Cup-voittajien Cupiin. Keväällä 1993 seura juhli historiansa ensimmäistä eurocupin voittoa, kun Royal Antwerpen kaatui loppuottelussa 3–1.


title: Nevio Scala

text: Menestystä tuli myös seuraavina vuosina ja Parma nappasi UEFA Super Cupin voiton jatkoksi UEFA Cupin mestaruuden 1994/95 kaatamalla loppuottelussa Juventuksen yhteismaalein 2–1. Kaudella 1995/96 Parma sijoittui Serie A:ssa viidenneksi, mutta Scala jätti seuran kauden päätteeksi. Hän toimi 1996/97 sarjanousija Perugia Calcion päävalmentajana, kunnes siirtyi kesällä 1997 Borussia Dortmundin peräsimeen. Visiitti Saksassa ei ollut järin menestyksekäs sillä tuore Mestarien liigan voittoja putosi Scalan johdolla Bundesliigassakin sijalle 10. Italialainen saikin kauden jälkeen potkut.


title: Nevio Scala

text: Epäonnistuneen Dortmund-pestinsä jälkeen Scala oli pari vuotta sivussa valmennustehtävistä kunnes turkkilainen Beşiktaş JK palkkasi hänet toukokuussa 2000 uudeksi päävalmentajakseen. Pesti jäi kuitenkin lyhyeksi, sillä seura purki Scalan sopimuksen maaliskuussa 2001 terveyssyistä.


title: Nevio Scala

text: Tammikuussa 2002 Scala siirtyi ukrainalaisen FK Shakhtar Donetskin päävalmentajaksi. Hän johdatti seuran kauden päätteeksi sen historian ensimmäiseen Ukrainan mestaruuteen, jonka täydensi cupin mestaruus. Uusi kausi ei alkanut aivan yhtä hohdokkaasti ja Scala erosi tehtävistään syyskuussa 2002 seuran hävittyä UEFA Cupissa Rapid Wienille 5–1.


title: Nevio Scala

text: Marraskuussa 2003 Scala jatkoi uraansa FK Spartak Moskovan päävalmentajana. Pesti jäi kuitenkin puolitiehen, sillä hän sai potkut jo syyskuussa 2004 kehnojen esitysten vuoksi.


title: Nevio Scala

text: Spartak-potkujensa jälkeen Scala ei ole toiminut valmennustehtävissä. Hän pyrki vuonna 2007 kotikaupunkinsa Lozzo Atestinon pormestariksi, muttei tullut valituksi saatuaan 29 % äänistä. Hän on toiminut myös Rai Radio 1:n jalkapallokommentaattorina.


title: Nevio Scala

text: Syyskuussa 2009 Scalan nimi yhdistettiin FK Zenitn päävalmentajan paikkaan. Joulukuussa hän ilmoitti olevansa kiinnostunut avoimena olevasta Skotlannin maajoukkuevalmentajan tehtävästä.


title: HMS Mohawk

text: HMS Mohawk on ollut kolmentoista Britannian Kuninkaallisen laivaston aluksen nimenä.


title: Veikko Pitkämäki

text:
Veikko Valdemar Pitkämäki (14. syyskuuta 1926 Sahalahti – 29. toukokuuta 1982 Kuhmalahti) oli suomalainen kirjailija. Pitkämäki on julkaissut kolmiosaisen raivaajasarjan korpikirjailija "Eetu Rauhalasta",
joka kertoo asutustilallisen arjesta ja pienen kylän pahansuopaisuuden ilmapiiristä.


title: Iso Mustasaari

text: Iso Mustasaari () on itäisin Suomenlinnan saarista Helsingissä. Se on Suomenlinnan saarista tiheimmin asuttu, ja siellä sijaitsevat myös Suomenlinnan kirkko sekä saariryhmän ainoa kirjasto, koulu ja kauppa. Myös Suomenlinnan lautan laituri on Ison Mustasaaren pohjoisrannalla. Saarelta johtavat sillat Pikku-Mustaan ja Susisaareen. Isossa Mustasaaressa olevien rakennusten osoitteet alkavat "Suomenlinna C", minkä jäljessä on rakennuksen numero.


title: Iso Mustasaari

text: Ison Mustasaaren vanhimmat rakennukset ovat 1700-luvulta, Augustin Ehrensvärdin ajalta, samoin kuin saaren eteläosan rannoilla olevat muurit. Tämän aikakauden rakennuksista huomattavimpia ovat "Kruunulinna Ehrensvärd" sekä sen läheisyydessä oleva, Suomen vanhimpiin kuuluva kerrostalo, "Noakin arkki". Alkuperäisen suunnitelman mukaan nämä olisivat olleet osia saaren keskelle jäänyttä suurta aukiota ympäröivästä rakennusryhmästä, joka kuitenkin jäi tuolloin keskeneräiseksi.


title: Iso Mustasaari

text: Isossa Mustasaaressa on myös joukko Venäjän vallan ajalta peräisin olevia rakennuksia. Nykyinen Suomenlinnan kirkko oli alkujaan venäläinen, ortodoksinen varuskuntakirkko, mutta muutettiin Suomen itsenäistymisen jälkeen luterilaiseksi kirkoksi, jolloin myös sen ulkoasua suuresti muutettiin. Venäjän vallan ajalta ovat myös monet saaren asuinrakennukset sekä lauttalaiturin läheisyydessä oleva "Rantakasarmi", jonka läpi johtaa porttikäytävä rantatieltä saaren keskiosaan.


title: Iso Mustasaari

text: Isossa Mustasaaressa aivan Susisaareen johtavan sillan vieressä sijaitsee Suomenlinnan opastuskeskus ja sen yhteydessä Suomenlinna-museo.


title: Iso Mustasaari

text: Ison Mustasaaren eteläkärjessä on korkeiden muurien ympäröimänä Suomenlinnan vankila.


title: Iso Mustasaari

text: Saaren pohjoisrannassa, Kasinopuistossa lähellä lauttarantaa on Marja Kanervon suunnittelema ympäristöteos "Suomenlinnan vankileirin muistopaikka" (2004).


title: Klotsapiini

text: Klotsapiini on epätyypilliseen eli toisen polven psykoosilääkkeisiin kuuluva trisyklinen lääke. Sitä myydään Suomessa valmistenimellä "Froidir" ja "Leponex" (Sandoz, sittemmin Novartis).


title: Klotsapiini

text: Klotsapiinia käytetään pääasiassa skitsofrenian hoitoon sellaisilla potilailla joilla muut psykoosilääkkeet (mukaan lukien tyypilliset ja muut epätyypilliset) eivät tehoa. Klotsapiinia käytetään myös Parkinsonin tautia sairastavien potilaiden vaihtoehtoisena lääkkeenä vaikeiden käytös-, ajatus- ja tunnehäiriöiden hoitoon, kun muu lääkitys ei tehoa.


title: Klotsapiini

text: Hyvin yleisiä (useammalla kuin 10 % käyttäjistä) haittavaikutuksia ovat lääkärin hoitoa vaativa vaikea ummetus, uneliaisuus, huimaus, sydämen tiheälyöntisyys ja lisääntynyt syljeneritys.


title: Klotsapiini

text: 1-10 %:lla käyttäjistä esiintyy parkinson-oireita (liikkeiden aloittamisen vaikeus ja pakkoliike-oireyhtymä, johon kuuluvat kouristukset, lihasnykäykset, vapina, jäykkyys, epänormaalit liikkeet) sekä äkillistä pyörtymistä, virtsankarkailua tai virtsaamisvaikeutta, vähäisiä poikkeamia maksan toiminnassa, puhehäiriöitä, kuten epäselvää puhetta, valkosolujen määrän kasvua, suurta eosinofiilien määrää, painonnousua, näön hämärtymistä, päänsärkyä, levottomuutta ja vaikeutta pysyä liikkumattomana, muutoksia sydänsähkökäyrässä, korkeaa verenpainetta, outoa ja epätodellista oloa asennonmuutoksen jälkeen, pahoinvointia, oksentelua, ruokahaluttomuutta, suun kuivumista, väsymystä, kuumetta, lisääntynyt hikoilua tai lämmönnousua. Käyttäjällä ilmenevä nuha, kuume tai kurkkukipu vaatii verinäytteiden ottamista sen selvittämiseksi, johtuvatko oireet lääkkeestä.


title: Klotsapiini

text: Yhdellä 100 - 1000 käyttäjästä kehittyy pahanlaatuinen neuroleptioireyhtymä, eli hengenvaarallinen myrkytys, jonka oireita ovat nopea lämmönnousu ja lihasjäykkyys, joka johtaa tajuttomuuteen. Yhtä yleistä on jyvässolukato eli agranulosytoosi ja änkytys. Jyvässolukato (yleisyys 0,8 %) on hengenvaarallinen tila, minkä takia valkosolujen määrää seurataan koko lääkehoidon ajan.


title: Klotsapiini

text: Yhdelle 1000 - 10 000 käyttäjästä klotsapiinista seuraa äkillinen selittämätön kuolema, tai kehittyy äkillinen maksakuolio, maksatulehdus tai -sairaus, haimatulehdus. munuaistulehdus, sydämenpysähdys, sydänlihassairaus, suolitukos (oireina vaikea ummetus, mahakipu ja vatsakouristukset), muu mahakipu tai vatsan turvotus, huonosta verensokeritasapainosta johtuvia seurauksia (esim. happomyrkytys tai siitä johtuva kooma), pakko-oireinen häiriö, keuhkokuumeen tai -tartunnan oireita (hengitysvaikeuksia, kuumetta, yskää ja hengityksen vinkumista), muita hengitysvaikeuksia, verihiutaleiden määrän laskua; tai nousua, joka voi aiheuttaa verisuonitukoksia, tahattomia suun/kielen ja raajojen liikkeitä, ihottumia, korvasylkirauhasen laajentuma (turvotus korvan edessä) tai hyvin korkea veren rasva- tai kolesterolipitoisuus.


title: Klotsapiini

text: Klotsapiini voi heikentää ajo- tai keskittymiskykyä. Se ei ole kolmiolääke, vaan toimintakyvyn arviointi on käyttäjän omalla vastuulla. Klotsapiinia ei saa käyttää yhtä aikaa lääkkeiden kanssa, jotka lamaavat luuytimen toimintaa ja/tai vähentävät elimistön tuottamien verisolujen määrää.


title: Klotsapiini

text:
Klotsapiini oli ensimmäinen kehitetty epätyypillinen eli toisen polven psykoosilääke, joka tuli markkinoille vuonna 1971.
Itse asiassa aine oli kehitetty jo vuonna 1959, eli lähes samaan aikaan kuin esim. klooridiatsepoksidi. Valmistaja kuitenkin veti klotsapiinivalmisteen väliaikaisesti pois markkinoilta vuonna 1975 kun sen huomattiin aiheuttavan jyvässolukatoa, jossa veren valkosolujen määrä laski kriittisen alas, ja johti joidenkin potilaiden kuolemaan.


title: Klotsapiini

text: Lääkkeen kehittely oli tapahtunut silmällä pitäen useiden perinteisten psykoosilääkkeiden aiheuttamia ekstrapyramidaalioireita, jotka muistuttavat Parkinsonin taudin oireita. Tarvittiin siis voimakkaasti vaikuttava uusi lääkeaine, jota ei aiheuta voimakkaita ekstrapyramidaalisia sivuoireita.


title: Klotsapiini

text: Vuonna 1989 klotsapiini todettiin skitsofrenian hoidossa voimakkaammaksi kuin muut markkinoilla olevat psykoosilääkkeet. Yhdysvaltain lääkevirasto FDA hyväksyi klotsapiinin käytön, mutta ainoastaan skitsofreniaa sairastaville, joilla muut lääkkeet eivät ole tehonneet. FDA vaatii että klotsapiinia käyttäviltä potilailta otetaan verikokeita, jotta voidaan seurata lääkkeen vaikutusta veriarvoihin. Klotsapiini on eräs voimakkaimmista tunnetuista muskariinivastaanottajaa salpaavista antikolinergeistä.


title: Klotsapiini

text: Suomessa todettiin kesän 1975 aikana 6 eri potilaan menehtyneen agranulosytoosiin sekä yhden leukemiaan. Lyhyen ajan sisällä todettiin 8 potilasta menehtyneen. Kaikki nämä potilaat olivat saaneet "Leponex"ia, jota tuolloin valmisti sveitsiläinen Sandoz-yhtymä.


title: Klotsapiini

text: Lääkeaine palautettiin takaisin käyttöön vuonna 1990.


title: Klotsapiini

text: Klotsapiinia annostellaan tablettina suun kautta. Tablettien vahvuus on joko 25 tai 100 mg vaikuttavaa ainetta/tabletti. Aiemmin sitä annosteltiin myös 25 mg lihasruiskeena.


title: Carraccit

text: Carraccit olivat 1500-luvun lopulla ja 1600-luvun vaihteessa Bolognassa vaikuttaneita taidemaalareita. Varhaisbarokkia edustaneet Carraccit muun muassa perustivat 1685 taideakatemia-tyyppisen taiteilijoiden ryhmän. Kolmikosta tunnetuin on Annibale Carracci (1560–1609). Muut kaksi olivat Annibalen veli Agostino Carracci (1557–1602) ja veljesten serkku Ludovico Carracci (1555–1619).


title: Carraccit

text: Monista Carraccien varhaisista Bolognasta tehdyistä töistä on vaikea erottaa kunkin Carraccin osuutta. Esimerkiksi Palazzo Favan freskot Bolognassa (noin 1583–1584) on signeerattu nimellä "Carracci", mikä viittaa siihen että ne olisi tehty yhteistyössä.


title: Carraccit

text: Carraccit painottivat hyvin tutkittua ääriviivapiirustusta samaan tapaan kuin firenzeläiset maalarit, kuten Rafael ja Andrea del Sarto, mutta heidän kiinnostuksensa kimmeltävien värien ja kohteiden ääriviivojen sumentamiseen oli kotoisin venetsialaisten maalarien, kuten Tizianin maalaustavasta, johon Annibale ja Agostino Carracci olivat tutustuneet matkoillaan ympäri Italiaa vuosina 1580–1581. Tämäntyyppisestä eklektismistä tuli barokin ajan bolognalaisen taiteen määräävä piirre.


title: Carraccit

text: Kaikki kolme Carraccia olivat ahkeria piirtäjiä. He piirsivät kaikkea, elävän mallin ohella maalausten sommitelmia, toisiaan ruokapöydässä hiili yhdessä ja leipä toisessa kädessä, ihmisiä ja näkymiä kadulla sekä nopeita karikatyyrejä. Itse sana karikatyyri onkin Carraccien keksimä.


title: Carraccit

text: Carraccit pyrkivät uskollisuuteen luontoa kohtaan. Luonto tosin tuli puhdistaa ensin karkeista aineksista, tässä antiikin veistotaide ja täysrenessanssin mestarit antoivat johdatusta. Annibale Carraccin taidetta pidettiin omana aikanaan 1500-luvun esteettisen teorian järkiperäistettynä muunnoksena. Carraccin ihanne oli johdettu taiteesta itsestään, toisin kuin uusplatonilainen metafyysinen ideaoppi. Annibale Carraccin periaatteet tulivat olemaan taideakatemioiden opetuksen perustana.


title: Hesperornis

text: Hesperornis oli myöhäisliitukauden Campania-vaiheella elänyt suuri ja lentokyvytön merilintu. Sen pituus oli jopa 1,8 metriä.


title: Hesperornis

text: Paleontologi Othniel Charles Marsh löysi ensimmäiset "Hesperoniksen" luut Kansasin länsiosista vuonna 1870. Merkittävä havainto oli, että tällä linnulla oli hampaat; tämä tuki Marshin teoriaa, jonka mukaan linnut polveutuivat lihaa syövistä teropodeista.


title: Hesperornis

text: Tutkijat ovat sijoittaneet "Hesperorniksen" omaan Hesperornithiformes-lintujen ryhmään. Myöhemmin liitukautisista kerrostumista on löytynyt myös muihin ryhmiin kuuluvia hampaallisia lintuja Pohjois-Amerikasta, Kiinasta ja Pohjois-Koreasta. Hampaat ovat lintujen kehityslinjassa hyvin alkeellinen piirre; kaikki hampaalliset linnut kuolivat sukupuuttoon samaan aikaan dinosaurusten kanssa 65 miljoonaa vuotta sitten.


title: Hesperornis

text: "Hesperorniksen" ajatellaan viettäneen suurimman osan elämästään kelluen avomerellä ja sukellellen välillä kalaparvien perään. Sukeltamisessa olivat eduksi virtaviivainen ruumis, pitkät koivet ja räpyläjalat. Kun lintu oli potkinut itsensä hyvään vauhtiin veden alla, se saattoi ohjata ja tasapainottaa vedenalaista lentoaan siipiensä avulla. "Hesperornis" saattoi vaeltaa joko uiden tai ajelehtien merivirtojen mukana.


title: Hesperornis

text:
Pariutumis- ja pesimäaikoina "Hesperornikset" kerääntyivät suurina parvina saarille ja kivisille riutoille. Linnun hennot jalat eivät jaksaneet maalla kantaa linnun koko painoa, ja siksi se eteni ryömien mahallaan itseään koivillaan eteenpäin työntäen.
Maalla "Hesperornis" oli helppo saalis dinosauruksille ja pesiä ryösteleville siipisauruksille. Meressä oli omat vihollisensa, ja "Hesperorniksen" luita on löydetty erilaisten haiden, "Tylosaurusten" ja lukuisten muiden meripetojen fossiilien sisältä.


title: Skutari

text: Skutari voi tarkoittaa seuraavia:


title: Šikaanikielto

text: Šikaanikielto (, solvaus, loukkaus) kieltää oikeuden käyttämisen ilkivaltaiseen tai kiusantahtoiseen tarkoitukseen tai siten, että sillä halutaan pääasiassa tuottaa toiselle haittaa tai vahinkoa. Suomessa kieltoa pidetään yksityisoikeudellisena periaatteena. Säädöksissä šikaanikielto esiintyy naapuruussuhdelain (26/1920)  13 pykälässä. Sen mukaan jos joku käyttää oikeuttaan rakentaa tai kaivaa pääasiallisena tarkoituksenaan tuottaa naapurille vahinkoa tai haittaa, on naapurilla oikeus vaatia paikan ennallistamista ja korvausta. Oikeussäännökseen perustuvat tuomiot ovat kuitenkin käytännössä harvinaisia, sillä vahingoittamistarkoituksen näyttäminen toteen on vaikeaa. Koska rakentaminen liian lähelle naapurin maata on maankäyttö- ja rakennusasetuksen (895/1999, 57 §) mukaan kiellettyä, ei tällöin tarvitse turvautua šikaanitunnusmerkistöön. Jos toimenpiteellä on hyväksyttävä tarkoitus, ei kyseessä ole šikaani.


title: Šikaanikielto

text: Saksalaiset oikeustieteilijät löysivät jo 1600-luvulla roomalaiseen oikeuteen perustuvia lausumia, joista oli pääteltävissä šikaanikielto yleisenä periaatteena. Oikeuden väärinkäyttö kiellettiin myös Preussin yleisessä maanlaissa vuodelta 1794. Ranskassa kielto todettiin 1800-luvun tuomioistuinratkaisuissa. Nykyisin šikaanikielto sisältyy esimerkiksi Saksan siviililakikirjaan (226 §), Sveitsin siviililakikirjaan (2 artikla 2 kappale) ja Ruotsin maakaareen (3 luvun 1 §). Oikeuden väärinkäytön kielto on monessa oikeuskulttuurissa vallitseva oikeusperiaate.


title: Kiintymys jälkeläisiin

text: Kiintymys jälkeläisiin (, ) on Plutarkhoksen "Moralia"-kokoelmaan (kirja VI, 35) kuuluva tutkielma, joka käsittelee nimensä mukaisesti eläinten ja ihmisten kiintymystä omiin jälkeläisiinsä.


title: Kiintymys jälkeläisiin

text: Plutarkhoksen teos on lyhyt essee, se sisältää vain viisi lukua. Teos on viimeistelemätön ja keskeneräinen, teksti katkeaa kesken. Teos on säilynyt nykyaikaan 13 keskiaikaisessa käsikirjoituksessa.


title: Kiintymys jälkeläisiin

text: Plutarkhos pyrkii osoittamaan, että kiintymys jälkeläisiin on ihmisillä suurempaa kuin eläimillä, ja että kiintymyksen perusta on biologiassa. Jotkut kyllä väittävät tätä vastaan, mutta Plutarkhoksen mielestä se johtuu vain siitä, että ihmisissä luonnon jäljet eivät ole enää yhtä selvästi näkyvillä. Hän esittää ensin useita esimerkkejä eläinten maailmasta. Esimerkkeinä toimivat muun muassa kuningaskalastajat, pikkuhait, leijonat ja linnut (sellaisina kuin Homeros ne esittää), sekä peltopyy- ja kanaemot. Plutarkhoksen mukaan olisi häpeällistä, jos eläimillä rakkaus jälkeläisiä kohtaan ilmenisi näin luonnostaan, mutta ihmisillä ainoastaan hyötymismielessä, kuten erilaisten palkkioiden tavoitteluna. Plutarkhoksen näkemys on suunnattu muun muassa epikurolaisia vastaan.


title: Kiintymys jälkeläisiin

text: Ihmisen biologiasta Plutarkhos käyttää esimerkkinä maidon tuottamista. Hän kuvaa kuukautisia ja raskautta, ja sitä, kuinka ylimääräinen veri suuntautuu synnytyksen jälkeen naisen rintoihin muuttuen siellä maidoksi. Äiteihin on myös istutettu kiintymyksen ja huolenpidon vietti. Se ilmenee heti syntymän jälkeen siinäkin, että vaikka vastasyntynyt on veren tahrima ja ryönän peittämä, se ei häiritse äitiä. Hän esittää myös historiallisen esimerkin: kukaan ei pakottanut ensimmäisenä synnyttäneitä naisia ja vastasyntyneen nähneitä miehiä kasvattamaan lapsia, mutta silti he tekivät niin, vaikka lasten kasvatus on vaivoja täynnä, eikä palkkiota tule pitkään aikaan.


Epikuroksen mukaan on mahdotonta elää edes mukavasti (, ) on Plutarkhoksen "Moralia"-kokoelmaan (kirja XIV, 75) kuuluva tutkielma, joka on suunnattu epikurolaisuutta vastaan. Se on kirjoitettu 100-luvun alkupuolella jaa.


title: Epikuroksen mukaan on mahdotonta elää edes mukavasti

text: Tutkielma on muodoltaan dialogi, jossa keskustelevat Plutarkhos, Zeuksippos, Aristodemos ja Theon. Teos käsittelee epikurolaisia oppeja laajalti. Lyhyen johdannon jälkeen se voidaan jakaa kahteen osaan. Ensimmäinen osa arvostelee epikurolaisten käsitystä hyvästä. Se jakaantuu edelleen kolmeen osaan Platonin tekemän sielun kolmijaon ja Aristoteleen kolmenlaisen elämän jaottelun mukaisesti:Toinen osa käsittelee epikurolaista näkemystä jumalista ja tuonpuoleisesta. Plutarkhoksen mukaan platonilainen tai stoalainen näkemys mahdollistaa ihmisille suuremman onnellisuuden ja nautinnon. Plutarkhos ei kuitenkaan erityisesti argumentoi sen puolesta, että nämä näkemykset olisivat todempia kuin epikurolainen näkemys. Eräs keskeisiä teemoja on suhtautuminen taikauskoon. Dialogissa epikurolaisuutta arvostellaan Aristodemoksen suulla muun muassa siitä, että samalla kun se taistelee kaikkea taikauskoa vastaan, se kiistää myös kaiken jumalallisen kaitselmuksen olemassaolon. Usko kaitselmukseen taas tekee elämästä onnellista ja luottavaista. Näin epikurolaisuus itse asiassa vie ihmisiltä mahdollisuuden onnellisuuteen. Theon puolestaan huomauttaa, että epikurolaiset vievät ihmisiltä yhden suurimmista nautinnoista, tuonpuoleisen paremman elämän odotuksen, joka on yhtä nautinnollista kaikille riippumatta siitä, millainen elämä nyt on ollut. Epikurolainen näkemys sen sijaan tuo toivottomuutta sekä onnettomille että onnellisille.


text: Plutarkhos arvostelee epikurolaisuutta myös tutkielmissaan "Kolotesta vastaan" ja "Onko ”Elä huomaamattomana” hyvä ohje".


title: Taulumaalaus

text: Taulumaalaus eli staffliamaalaus on siirrettävissä oleva maalaus, joka on tehty irralliselle maalauspohjalle, tavallisesti puulle tai kankaalle. Pääosin taulumaalaus kehittyi öljymaalauksen myötä 1400-luvulla. Taulumaalausten lisäksi on olemassa tiettyyn paikkaan tehtyjä seinämaalauksia ja kiinteitä alttarilaitteita sekä esimerkiksi pergamentille maalattuja miniatyyrikuvituksia. Taulumaalauksesta käytetään myös nimeä paneelimaalaus, joka sisältää vain puulevylle ja vastaavalle pohjalle tehdyt maalaukset.


title: Taulumaalaus

text: Apuna taulumaalauksessa on usein maalausteline, joten sitä nimitetään joskus stafliamaalaukseksi. Myös muita ratkaisuja on käytetty. Pierre Bonnard pingotti maalauskankaat suoraan seinään maalatessaan ja Jackson Pollock maalasi lattialla.


title: Taulumaalaus

text: Taulumaalausta on väitetty vanhoilliseksi ja porvarilliseksi. Asiaa on pyritty korjaamaan niin monumentaali- ja seinämaalausten, taidegrafiikan kuin aineettomamman käsitetaiteen avulla. Taulumaalaus on silti säilyttänyt vankan asemansa ja perinteiset tekniikat ovat olleet ajoittain myös erityisen suosittuja.


title: Taulumaalaus

text: Taulumaalaus alkoi yleistyä 1500- ja 1600-luvulla. Länsimaisessa taulumaalauksessa on yhtymäkohtia eurooppalaiseen ajatukseen kuvasta, joka toimii ikkunana joko todelliseen tai kuviteltuun maailmaan. Taiteilijat eivät näköisyyden tavoittelusta huolimatta pyrkineet suoranaiseen illusionismiin tai harhauttamiseen, vaan tarjoamaan ikkunamaisia näkymiä, joten ei ole ihme, että kehystetty taulumaalaus sai vahvan aseman.


title: Taulumaalaus

text: Taulumaalauksen kohoamisella vallitsevaksi taidemuodoksi oli vaikutuksia taiteilijan ja yleisön suhteeseen. Pääosa maalauksista oli maalattu 1500-luvulle asti tiettyyn tilaan ja hartauden harjoittamista varten. Teoksen lahjoittaja tilasi teoksen taiteilijalta ja määräsi myös aiheen, kuten seinämaalauksissa ja suurissa veistoksissa oli tapana myöhemminkin. Pienempiä ja irrallisia maalauksia taas oli mahdollista maalata itsenäisemmin. Niitä voitiin tehdä itseisarvoisina teoksina, joita ihailtiin taideteoksina ennemmin kuin esimerkiksi hartauden välineinä. Toisaalta maalauksista tuli siirreltävinä myös sisustuselementtejä ja esineitä, joita voitiin myydä. Siten taulumaalauksen yleistymisen myötä myös taidekauppa alkoi vakiintua.


title: Taulumaalaus

text: Taulumaalauksesta alkoi tulla normi 1500-1600-luvun jälkeen, mutta puulevyille oli maalattu jo pitkään. Antiikin Kreikan ja Rooman taulumaalauksia ei ole kuitenkaan säilynyt kuin muutamia. Vanhimpia tunnettuja ovat Kreikan Pitsasta löytyneet 500-luvulta eaa. peräisin olevat taulumaalaukset.


title: Taulumaalaus

text: Faijum-maalauksia tehtiin paljon muumioinnin yhteydessä ajanlaskun ensimmäisillä vuosisadoilla. Egyptissä on säilynyt noin 900 Rooman keisariajan faijum-maalausta maan kuivien olojen ansiosta. Yksi varhainen hautauksiin liittymätön taulumaalaus oli "Septimius-Severus-Tondo" Rooman keisariajalta, noin vuodelta 200.


title: Taulumaalaus

text: Puutaululle maalaaminen oli tavallista bysanttilaisessa ja sittemmin ortodoksisessa ikonien maalauksessa. Vanhimmat esimerkit tunnetaan 500-600-luvuilta. Temperaa ja enkaustiikkaa eli vahamaalausta käytettiin antiikissa. Vahamaalauksesta luovuttiin Bysantin aikoihin.


title: Taulumaalaus

text: Länsi-Euroopassa taulumaalaus nousi alttarilaitteiden ohella suosioon 1100-luvun lopun jälkeen uusien liturgisten käytäntöjen ansiosta. Pappi toimi seurakunnan tavoin alttarin etupuolella, joten alttarille jäi tilaa. Italiassa 1200- ja 1300-luku olivat taulumaalauksen, etenkin alttaritaulujen aikaa, joskin yli 90 prosenttia tauluista oletetaan kadonneen. Myös Alankomaissa taulumaalaus nousi suosioon. Jan van Eyckiltä tunnetaan monia puulle maalattuja teoksia. Yksi vanhimpia säilyneitä kankaalle maalattuja öljymaalauksia on Berliinin Gemäldegaleriessä oleva ranskalainen maalaus "Madonna ja enkeleitä" noin vuodelta 1410.


title: Taulumaalaus

text: Uusia suuntia taulumaalaukseen toivat Euroopan lisääntynyt vauraus, humanismi ja taiteen tarkoitusta sekä sen tukemista koskeneiden käsitysten muuttuminen 1400-luvulla ja myöhemmin. Maallinen taide antoi mahdollisuuden maalausten käyttöön muun muassa huonekaluissa.


title: Taulumaalaus

text: Kangas tuli puulevyjen tilalle Italiassa 1500-luvun alkupuolella venetsialaisten, kuten Andrea Mantegnan johdolla. Noin vuosisataa myöhemmin kankaaseen siirryttiin myös Alankomaissa. Puulle maalaaminen säilytti kuitenkin asemiaan erityisesti Pohjois-Euroopassa. Puuta käytettiin myös pienissä maalauksissa esimerkiksi Hollannissa pienoismestarien aikaan. Pieniin kabinettimaalauksiin käytettiin myös kuparilevyjä, jotka usein olivat palvelleet jo kertaalleen grafiikan laattoina.


title: Toby Hemingway

text: Toby Hemingway (s. 28. toukokuuta 1983) on brittiläinen näyttelijä. Hemingway on ehkä parhaiten tunnettu Reid Garwinin roolista elokuvassa "The Covenant".


title: Toby Hemingway

text: Hemingway on syntynyt Brightonissa, Englannissa. Hemingway muutti Ojaihin, Californiaan äitinsä kanssa ollessaan 13.Lisäksi hän esiintyy Taylor Swiftin musiikkivideolla Mine.


title: Freddie Spencer

text: Frederick "Freddie" Burdette Spencer (s. 20. joulukuuta 1961 Shreveport, Louisiana) on kilpauransa lopettanut yhdysvaltalainen ratamoottoripyöräilijä. Hän on lajin kolminkertainen maailmanmestari. Spencer voitti 250-kuutioisten MM-sarjan vuonna 1985 ja 500-kuutioisten MM-sarjan vuosina 1983 ja 1985. Spencer teki historiaa voittamalla 250- ja 500cc -luokkien maailmanmestaruudet samana vuonna. Kukaan muu ei ole pystynyt vastaavaan. Hän oli 500-kuutioisten nuorin osakilpailuvoittaja ja nuorin maailmanmestari, kunnes espanjalainen Marc Márquez rikkoi molemmat ennätykset vuonna 2013.


title: Freddie Spencer

text: Freddie Spencer, lempinimeltään "Fast Freddie" aloitti moottoripyöräilyuransa sorakisoissa. Ensimmäisen kerran hän kilpaili 5-vuotiaana. Ratakisaan Spencer osallistui ensimmäisen kerran vuonna 1972 11-vuotiaana 100-kuutioisella Yamahalla. Ammattilaiseksi hän siirtyi vuonna 1978. Spencer voitti USA:n Superbike -sarjan osakilpailun alle 19-vuotiaana ja on nuorin osakilpailuvoittaja. Vuosina 1980 ja 1981 hän osallistui villillä kortilla kahteen MotoGP-osakilpailuun, mutta ei päässyt kummallakaan kertaa maaliin. Ensimmäisen täyden MM-sarjan Spencer kiersi kaudella 1982, jolloin hän voitti ensimmäisen MM-osakilpailunsa alle 21-vuotiaana ja oli kokonaispisteissä kolmas. Seuraavalla kaudella Spencer voitti uransa ensimmäisen maailmanmestaruuden alle 22-vuotiaana. Hän voitti maanmiehensä Kenny Robertsin kahdella pisteellä. Kaudella 1984 Spencer voitti viisi osakilpailua ja oli kerran toinen, mutta niin monta osakilpailua jäi väliin, että hän oli kokonaispisteissä vasta neljäs. Freddie Spencerin paras kausi oli 1985 jolloin hän voitti sensaatiomaisesti sekä 250-kuutioisten että 500-kuutioisten maailmanmestaruudet. Hän voitti molemmissa luokissa seitsemän osakilpailua ja oli yhteensä 18 kertaa palkintopallilla. Spencer voitti viisi kertaa osakilpailun samana päivänä molemmissa sarjoissa.


title: Freddie Spencer

text: Tuplamestaruuskauden jälkeen Spencer kärsi loukkaantumisista eikä saanut enää palkintopallisijoituksia. Hän ajoi seuraavan kerran täyden MM-sarjan vasta kaudella 1989, joka jäi myös viimeiseksi. Spencer ajoi vielä kaudella 1993 kolme osakilpailua ja lopetti sitten MotoGP-uransa. Yhdysvaltain Superbike-sarjassa hän ajoi vielä muutamia osakilpailuja ja päätti kilpauransa lopullisesti kaudella 1996.


title: Freddie Spencer

text: Kilpauran jälkeen Freddie Spencer on toiminut televisiossa moottoripyöräkilpailujen asiantuntijakommentaattorina. Hän on myös pitänyt ajokoulua Las Vegasissa vuodesta 1997 lähtien.


title: Gryllos (Plutarkhos)

text: Gryllos eli Järjettömien eläinten järjenkäytöstä (, ) on Plutarkhoksen "Moralia"-kokoelmaan (kirja XII, 67) kuuluva humoristinen dialogi, joka käsittelee eläinten henkisiä kykyjä sekä vertailee ihmisiä ja eläimiä hyveen suhteen.


title: Gryllos (Plutarkhos)

text: Plutarkhoksen dialogi käsittää yhdeksän lukua. Se on mahdollisesti Plutarkhoksen nuoruudentyö, mutta jotkut ovat myös epäilleet sen aitoutta. Tekstissä on jonkin verran aukkokohtia, ja se päättyy yht’äkkisesti.


title: Gryllos (Plutarkhos)

text: Dialogi sijoittuu Kirken saarelle. Siinä keskustelevat Odysseus sekä hänen miehistöönsä kuuluva Gryllos, jonka Kirke on noitunut siaksi muun miehistön tavoin. Odysseus haluaisi palata kotiin, mutta Kirken mukaan siat ovat haluttomia lähtemään. Kirke valitsee Grylloksen miehistön puhemieheksi. Gryllos selittää, että miehistö valitsee mieluummin eläimen muodon kuin kotiinpaluun. Sen mukaan eläimillä on suurempi luonnollinen kyky hyveeseen kuin ihmisillä. Gryllos antaa useita esimerkkejä erilaisista hyveistä, kuten rohkeus ja kohtuus. Lisäksi se kuvaa eläinten ihanteellista yksinkertaista elämää, jonka niiden aistit ja äly mahdollistavat.


title: Gryllos (Plutarkhos)

text: Teos kritisoi näin näkemystä, jonka mukaan ainoastaan kieltä ja retoriikkaa painottava "paideia" mahdollistaa älyllisyyden ja kulttuurin. Näin siinä voidaan nähdä kyynistä virettä, joka suuntautuu samalla stoalaisia ja epikurolaisia vastaan.


title: Gryllos (Plutarkhos)

text: Sian nimi Gryllos () on sanaleikki, joka viittaa toisaalta onomatopoeettisesti sikojen ääntelyyn, toisaalta tietynlaiseen samannimiseen vulgaariksi kuvattuun egyptiläiseen tanssiin ja edelleen samannimiseen karikatyyriseen maalaustyyliin.


title: Gryllos (Plutarkhos)

text: Plutarkhos käsitteli eläinten henkisiä kykyjä myös tutkielmissaan "Lihansyönnistä" ("De esu carnium") ja "Eläinten älykkyydestä" ("De sollertia animalium").


title: Gryllos

text: Gryllos tai Gryllus voi viitata seuraaviin:


title: Botlih

text: Botlih () on kylä Dagestanin länsiosassa Venäjällä. Se sijaitsee Andijskoje Koisu -joen laaksossa 252 kilometriä Mahatškalasta lounaaseen. Kylä on Botlihin piirin keskus. Asukkaita on noin 13 000 henkeä (vuonna 2008).


title: Botlih

text: Botlih on länsi-Dagestanin suurin kylä. Se koostuu kolmesta osasta. Vanhan kylän lähellä on 1970-luvulla rakennettu asuinalue, jossa sijaitsee suurin osa virastoista, yrityksistä ja muista laitoksista. Kolmen kilometrin päässä on vuosina 2005–2008 rakennettu varuskunta-alue.


title: Botlih

text: Kanta-asukkaat ovat botlihin kieltä puhuvia botliheja. Heidän lisäkseen kylässä asuu mm. andeja, bagulaleja, godobereja, karatoja, tšamalaleja ym. alueen pienten kansojen edustajia. Virallisesti heitä kaikkia on pidetty avaareina.


title: Botlih

text: Perinteisiä elinkeinoja ovat puutarhanhoito, terassiviljely ja karjanhoito. Botlihissa toimii radiotekninen, asvaltti- ja säilyketehdas. Palveluihin kuuluu kaksi lastentarhaa, kolme keskikoulua, ammattikoulu, poliklinikka, sairaala ja neljä kirjastoa. Kylässä on kaksi moskeijaa.


title: Botlih

text: Toinen Tšetšenian sota sai alkunsa tšetšeenitaistelijoiden Botlihiin vuonna 1999 tekemästä hyökkäyksestä.


title: Vaihdantatalous

text: Vaihdantatalous tarkoittaa järjestelmää, jossa erikoistutaan tarvittavien hyödykkeiden aikaansaamiseksi. Talous perustuu vaihdantaan, ja siinä voidaan käyttää rahaa tai vaihtaa hyödykkeitä.


title: Vaihdantatalous

text: Vaihdantataloutta edeltää omavaraistalous. Kun omavaraistalouksien välillä syntyy erikoistumista ja vaihdantaa, alkaa kehitys kohti monimutkaista vaihdantataloutta. Aluksi käytiin vaihtokauppaa, mutta kehittyneessä vaihdantataloudessa on erikoistuttu ja käytetään rahaa vaihdannan välineenä.


title: Cennino Cennini

text: Cennino d'Andrea Cennini (noin 1370–1440) oli italialainen taidemaalari. Cennini tunnetaan kirjoittamastaan taiteilijan oppaasta "Il libro dell'arte", joka on ilmestynyt suomeksi nimellä "Kirja maalaustaiteesta".


title: Cennino Cennini

text: Agnolo Gaddin oppilaana ollut Cennini sai vaikutteita myös Giottolta. Hän syntyi Colle Val d'Elsassa Toscanassa.


title: Cennino Cennini

text: "Kirja maalaustaiteesta" on kirjoitettu 1400-luvun alkupuolella. Kirjassa kerrotaan pigmenteistä, siveltimistä, munatemperasta sekä seinä- ja taulumaalauksesta. Siinä annetaan myös maalausteknisiä vinkkejä, neuvotaan alus- ja päällemaalauksen tekemistä kerrosmaalauksessa. Cennini käsittelee lyhyesti myös öljymaalausta. Myöhemmin Giorgio Vasari väitti, että Jan van Eyck olisi keksinyt öljymaalauksen, vaikka jo Theophilus käsitteli aihetta oppaassaan vuonna 1125.


title: Cennino Cennini

text: Cennino Cenninin elämästä ei ole tarkkaa tietoa, ei myöskään siitä koska "Kirja maalaustaiteesta" on kirjoitettu. Kirja perustuu 1200-luvun lopun ja 1300-luvun keskivaiheen käytäntöihin. Oletetaan, että kirja on kirjoitettu 1300-luvulla, koska se ei tunne 1400-luvulla tehtyjä öljyvärikokeiluja.


title: Botlihin piiri

text: Botlihin piiri (, avaariksi Болъихъ район, "Bolih raion") on kunnallinen itsehallintoalue Dagestanissa Venäjällä. Vuonna 1929 perustetun piirin pinta-ala on 640 neliökilometriä. Asukkaita on 52 600 henkeä (vuonna 2009).


title: Botlihin piiri

text: Botlihin piiri sijaitsee Dagestanin länsiosan vuoristoalueella Andijskoje Koisu -joen laaksossa. Se rajoittuu pohjoisessa Tšetšenian tasavaltaan, idässä Gumbetin ja Hunzahin piireihin, etelässä Ahvahin piiriin ja lännessä Tsumadan piiriin.


title: Botlihin piiri

text: Piiriin kuuluu 20 maalaiskuntaa: Alak, Andi, Ansalta, Ašali, Botlih, Gagatli, Godoberi, Heleturi, Kižani, Kvanhidatli, Miarso, Muni, Nižneje Inhelo, Rahata, Rikvani, Šodroda, Tando, Tloh, Tšanko ja Zilo. Hallinnollinen keskus on Botlihin kylä. Asutuskeskuksia on yhteensä 36.


title: Botlihin piiri

text: Seudun kanta-asukkaita ovat andilaisia kieliä puhuvat andit, botlihit ja godoberit. Virallisesti heitä on pidetty avaareina.


title: Botlihin piiri

text: Pääelinkeinoja ovat maanviljely, puutarhanhoito ja karjatalous. Teollisuutta edustaa maataloustuotteiden jalostus ja Botlihin radiotekninen tehdas.


title: Botlihin piiri

text: Nähtävyyksiä ovat 1400–1500-luvulla rakennettu Munin kylän puolustustorni, Andijskoje Koisun ylittävä silta, Preobraženskin linnake Inhelon kylän lähellä, vanhat moskeijat ja asuinrakennukset.


title: Botlihin piiri

text: Paikallislehtenä ilmestyy avaarinkielinen "Gudulli" (”Ystävyys”).


title: Profilointi

text: Profilointi on rikostutkimusta tukeva tutkimusmenetelmä, jonka tavoitteena on tehdä päätelmiä rikoksen tekotavasta tai rikospaikasta ja niiden perusteella tehdä arvioita tekijästä, hänen tavallisesta toimintatavastaan ja motiiveistaan. Sarjarikosten kohdalla profiloinnin tavoitteena on mahdollisimman pian katkaista rikosten toistuminen. Profiloinnissa voidaan käyttää asiantuntijoiden konsultaatiota, tutkimustiedon kokoamista ja tilastollista analyysiä. Profilointi on syntynyt poliisityön kokemuksen ja useiden rikostapausten pohjalta.


title: Profilointi

text: Profilointi perustuu siihen oletukseen, että rikoksentekijällä on jokin ominainen tekotapa. Se voi olla tietty murtautumiseen käytetty työkalu tai teossa käytetty kulkuväline, tietty esine varkauden kohteena, tai toistuva suojautumistapa tai tapa vahingoittaa uhria. Jotkut rikolliset lisäksi "allekirjoittavat" tekonsa tarkoituksellisesti tietyllä tavalla.


title: Profilointi

text: "Tekijäprofiloinnissa" pyritään päättelemään rikoksentekijän ominaisuuksia rikospaikkatietojen pohjalta. "Sarjoittaminen" on menetelmä, jolla pyritään tunnistamaan rikoksia, jotka ovat todennäiköisesti saman tekijän tekemiä niissä ilmenneen samankaltaisuuden perusteella. Sarjoittamalla etenkin sarjamurhat on pystytty yhdistämään oikeaan tekijään useimmissa tapauksissa. "Maantieteellisessä profiloinnissa" pyritään tekemään päätelmiä rikoksen tekijästä ja tämän asuinpaikasta rikoksen tekopaikkojen pohjalta. Monissa rikoslajeissa tekijän asunnon ja rikoksen tekopaikan välinen etäisyys on lyhyt, ja erityisen lyhyt kun kyseessä on tunnepitoinen rikos eikä taloudellista hyötyä tavoitteleva rikos. Joskus tekijän asuinpaikka päätellään siitä, että rikospaikat muodostavat kehän tekijän kotipaikan ympärille.


title: Profilointi

text: Profilointia käytti ensimmäisenä Yhdysvaltain liittovaltion poliisin FBIn väkivaltarikosyksikkö 1970-luvulla. Suomessa profilointia alettiin kuitenkin käyttää vasta 1990-luvulla. Keskusrikospoliisissa työskentelevän psykologi Helinä Häkkäsen mukaan Suomessa poliisi käyttää profilointia pääasiassa henkirikoksissa sekä tuhopolttosarjoissa.


title: Profilointi

text: Profilointi on joskus johtanut harhaan ja vahingoittanut syyttömiä. Tunnettu esimerkki on Atlantan olympialaisten 1996 yhteydessä tapahtunut pommi-isku, jossa profilointi johti syyttömän miehen joutumisen julkisesti epäilyksenalaiseksi. Profilointi voi myös aiheettomasti sulkea pois oikeita epäiltyjä.


title: Kouluampuminen

text: Kouluampuminen voi tarkoittaa:


title: Bergtatt – Et eeventyr i 5 capitler

text: Bergtatt – Et eeventyr i 5 capitler on norjalaisen Ulver-yhtyeen debyyttialbumi.


title: Bergtatt – Et eeventyr i 5 capitler

text: Raa’an black metalin lisäksi levyllä kuullaan myös elementtejä norjalaisesta folkmusiikista, akustista kitaraa ja puhdasta laulua.


title: HIStory World Tour

text: HIStory World Tour oli Michael Jacksonin kolmas ja viimeinen soolokiertue. Kiertue alkoi 7. syyskuuta 1996 ja päättyi 15. lokakuuta 1997. Kiertue tuotti 163,5 miljoonaa dollaria, käsittäen 82 konserttia sekä ennätykselliset 4,5 miljoonaa maksanutta katsojaa. Kyseisellä kiertueellä Jackson kävi esiintymässä kaksi kertaa Suomessa Helsingin olympiastadionilla.


title: Kyōsuke Hamao

text: Kyōsuke ”Mao” Hamao (, s. 25. kesäkuuta 1991 Tokio, Japani) on japanilainen näyttelijä, malli ja esiintyjä. Ikäisekseen Mao on saavuttanut paljon. Häntä on kuvailtu ”nuoreksi lupaavaksi esiintyjäksi”.


title: Kyōsuke Hamao

text: Mao tunnetaan esimerkiksi roolistaan elokuvassa "" (2009), jossa hän esitti toista pääosaa. Sen lisäksi hän on esiintynyt TV-sarjoissa ja lavalla musikaalissa "The Prince of Tennis".


title: Kyōsuke Hamao

text: Mao pitää tenniksen pelaamisesta ja nimeää itsensä hyväksi siinä. Sen lisäksi hän harrastaa golfin peluuta ja satunnaisesti surffausta. Hän sanoo olevansa voimakkaasti tupakointia vastaan.


title: Heikkilän koulu

text: Heikkilän koulu on Kirkkonummen Jolkbyssä sijaitseva ala-aste. Koulu on hyvinkin pieni, mutta toimii silti kahdessa eri rakennuksessa. Päärakennuksessa on 3–6 luokat ja sivurakennuksessa on 1–2 luokat. Koulussa on myös erityisopettaja. Koulussa on noin 230 oppilasta.


title: Oe

text: Oe, Œ tai Ōe voi viitata ainakin seuraaviin:


title: Dangerous World Tour

text: Dangerous World Tour oli Michael Jacksonin toinen soolokiertue. Kiertue alkoi 27. kesäkuuta 1992 ja loppui 11. marraskuuta 1993. Kiertue käsitti 69 konserttia ja sen näki 3,9 miljoonaa maksanutta katsojaa. Kiertueen sponsorina toimi Pepsi-Cola. Kiertue tuotti noin 125 miljoonaa dollaria, jotka Jackson lahjoitti useille hyväntekeväisyysjärjestöille sekä omalle perustamalleen Heal the World Foundation-hyväntekeväisyysjärjestölle.


title: Dangerous World Tour

text: Jackson päätti keskeyttää kiertueen, koska ilmoitti olevansa sairas ja joutui lopulta sairaalahoitoon. Jackson oli tullut riippuvaiseksi kipulääkkeistä ja kärsi kuivumisesta, migreenistä, selkäkivuista, nilkkavammasta ja stressistä, joka johtui lapsen ahdistelusyytteistä.


title: Dangerous World Tour

text: Bukarestin konsertti julkaistiin virallisesti vuonna 2004 Ultimate Collection -kokoelmaboxin mukana sekä vuonna 2005 DVD:lle nimellä .


title: Dangerous World Tour

text: First & Second leg


title: Dangerous World Tour

text: Third leg


title: Skandaali (täsmennyssivu)

text: Skandaali voi tarkoittaa seuraavia asioita: Scandal:


title: Tanabe

text: Tanabe () on Japanin kaupunki Honshūn saarella Kansain alueella Wakayaman prefektuurissa. Se sijaitsee prefektuurin eteläosassa Kiin niemimaalla. Tanabessa on 76 046 asukasta (vuonna 2017) ja sen pinta-ala on 1 026,91 neliökilometriä.


title: Tanabe

text: Tanabe sai kaupunkioikeudet vuonna 1942. Kaupunki kasvoi huomattavasti vuonna 2005, kun siihen yhdistettiin Hongūn, Nakahechin, Ōtōn ja Ryūjinin kunnat. Kuntaliitoksen myötä Tanabesta tuli Wakayaman prefektuurin pinta-alaltaan suurin kaupunki, joka käsittää aiemman Tyynenmeren rannikkoalueen lisäksi laajoja vuoristoalueita.


title: Tanabe

text: Kalastus on tärkeä elinkeino, ja Tanabessa kalastetaan etenkin shirasu-mutukaloja. Tanabe on tunnettu myös sitrushedelmistään ja umeboshi-aprikoosisäilykkeistään.


title: Tanabe

text: Tanabe on vuorien ympäröimä rannikkokaupunki. Muinainen pyhiinvaellusreitti Kumano-kodō kääntyy Tanaben kautta rannikolta sisämaahan. JR:n Kii-Tanaben rautatieaseman edustalla on vilkas baari- ja kauppakatu. Läheiselle Motoshiman saarelle vie kaupungista silta. Lähellä rannikkoa sijaitseva Kashiman saari on vuorostaan suljettu kävijöiltä. Tanaben tärkein turistikohde on Ogigahaman ranta. Läheinen Shirahaman kaupunki on myös tunnettu upeista valkoisista hiekkarannoistaan, ja Tanabe yrittää pitää kiinni turisteistaan. Ranta-alueella järjestetään Benkei-juhla ja lokakuussa Yosakoi-tanssifestivaali.


title: Tanabe

text: Toinen Tanaben keskustan lähellä sijaitseva rannikkoalue on Tenjinzakin niemi, kivilaatoista koostuva luonnonmuodostelma. Tenjinzakin niemi on lasku- ja nousuvesistä riippuen toisinaan veden peittämä ja toisinaan paljas. Paikka tunnetaan myös Japan National Trustin, maan vanhaa perinnettä suojelevan järjestön, synnyinkotina. Kaupunkilaiset tulevat Tenjinzakin niemelle rauhoittumaan ja nauttimaan meren läheisyydestä. Lapsiperheet kalastavat ja etsivät veden tuntumasta simpukoita.


title: Tanabe

text: Tanabessa on runsaasti Kumano-kodō-reitin jäännöksiä erityisesti Nakahechin ja Hongūn alueilla. Niistä kuuluisimpia on Kumano hongū-taisha – yksi Wakayaman prefektuurin kolmesta suuresta Kumano-pyhäköstä – useat pienet Ōji-pyhäköt ja 65 kilometrin mittainen Nakahechi-reitti, joka on osa Kumano-kodōta.


title: Tanabe

text: Tanabessa on myös lukuisia kuumia lähteitä. Esimerkiksi Hongū-alueen Kumanojoen varrella on Kawayu-onsen. Tiettyyn vuodenaikaan turistit saavat itse kaivaa itselleen kylpykuopat joen ääreen. Marraskuusta helmikuuhun Kumanojoki on osittain padottu yhdeksi valtavaksi kylpyammeeksi, johon mahtuu satoja ihmisiä kerralla. Ryūjinin alueella sijaitsee Ryūjin-onsen, jonne pääsee junalla JR:n Kii-Tanaben asemalta.


title: Tanabe

text: Koko alueen ylle kohoaa Takaoyaman vuori. Sen huipulta voi nähdä Minaben, Tanaben ja Shirahaman kaupungit koko komeudessaan. Tanaben ja Shirahaman rajalla sijaitsee vähän tunnettu Kinkaku-jin temppeli (älä sekoita Kioton kuuluisaan Kinkaku-ji-temppeliin). Lähellä Takaoyaman vuorta on Kisetsukyon rotko ja Ryūjinin alueella Hyakkenzan rotko, jotka tunnetaan vesiputouksistaan ja kävelyreiteistään.


title: Markus Konttinen

text: Markus Konttinen (10. heinäkuuta 1957) on helsinkiläinen taidemaalari. Konttinen toimi Taideyliopiston Kuvataideakatemian dekaanina 1.11.2013–31.12.2017.


title: Markus Konttinen

text: Markus Konttinen oli Vuoden nuori taiteilija 1991. Hän opiskeli Vapaassa taidekoulussa 1981–1982 ja Kuvataideakatemiassa 1982–1986. Konttisen teoksia oli ensi kertaa esillä Helsingissä vuonna 1983.


title: Markus Konttinen

text: Markus Konttinen tunnetaan maalauksellisista teoksista, jotka usein yhdistävät abstraktia ja figuratiivista ilmaisua. Konttinen tuli laajemmin tunnetuksi 1980-luvun loppupuolella, jolloin hän maalasi kirkkain värein tyyliteltyjä, kaksiulotteisia toiminnallisia hahmoja. Vuoden nuoren taiteilijan näyttelyn jälkeen Konttinen etsi ilmaisua jokin aikaa ja vaihtoi tyyliä ja aihetta useaan otteeseen. Kukka- ja lapsiaiheisten maalausten jälkeen hän maalasi 1990-luvun lopulla pysty- ja vaakasuoria raitamaisia maalauksia.


title: Markus Konttinen

text: Vuonna 2013 Konttiselle myönnettiin Pro Finlandia -mitali.


title: Yksityishenkilön velkajärjestely

text: Yksityishenkilön velkajärjestely on rehabilitaatioprosessi, jonka avulla pyritään palauttamaan ylivelkaantuneen yksityishenkilön maksukyky eli pääsemään hänen veloistaan eroon. Euroopan neuvosto on antanut suosituksen, kuinka jäsenvaltioiden tulee edistää ylivelkaantuneiden henkilöiden paluuta yhteiskuntaan ja pääsyä työmarkkinoille.


title: Yksityishenkilön velkajärjestely

text: Suomessa pääsyä velkajärjestelyyn haetaan oman paikkakunnan käräjäoikeudelta. Velallisen on oltava muutoin kuin tilapäisesti kykenemätön maksamaan velkansa. Elinkeinonharjoittajalle voidaan myöntää yksityishenkilön velkajärjestely vain, jos hän kykenee maksamaan elinkeinotoimintaan liittyvät velat toiminnasta saatavilla tuloilla sitä mukaa kuin ne erääntyvät. Velallisen maksuvelvollisuus voidaan maksuohjelman ajaksi poistaa kokonaan tai osittain. Tavallisten velkojen osalta maksuohjelma kestää yleensä kolme vuotta, ja jos velallinen säilyttää asuntonsa, enintään kymmenen vuotta. Velkajärjestelyyn liittyvissä kysymyksissä voi hakea apua velkaneuvonnasta.


title: Yksityishenkilön velkajärjestely

text: Ranskassa yksityishenkilön velkajärjestelyn ohjeet määrätään kuluttajalaissa ("Code de la Consommation"). Koko menettelyn kesto saa olla enintään kymmenen vuotta. Eri keinoja ovat maksuajan myöntäminen, lyhennysten ensisijaistaminen, korkojen alentaminen taikka veloista vapauttaminen.


title: Blackface

text: Blackface on kasvomeikki, jota valkoihoiset esiintyjät käyttävät näytellessään mustaa henkilöä.


title: Blackface

text: Nykyään blackface edustaa vanhaa paheksuttua teatteriperinnettä, joka perustui rasististen stereotyyppien korostamiseen. Meikkausta pidetään erityisesti amerikkalaisessa yhteydessä erittäin rasistisena ja Euroopassa maski mielletään negatiivisesti stereotyypiksi.


title: Isoveli-palkinto

text: Isoveli-palkinto on Electronic Frontier Finland ry:n eli Effin yksityisyyden loukkaajille Suomessa myöntämä palkinto. Palkintoja jaettiin 2008 kolme, yksilöiden, yhteisöjen ja yritysten sarjoissa. Palkinto on kansallinen versio ihmisoikeusjärjestö Privacy Internationalin vuotuisesta Big Brother -palkinnosta.


title: Isoveli-palkinto

text: Suomessa Isoveli-palkinnon kanssa samaan aikaan jaetaan myös George Orwellin "Vuonna 1984" -kirjan päähenkilön Winston Smithin mukaan nimetty palkinto. Winston Smith -palkinto myönnetään yksityisyyden suojaa ja demokratian toteutumista kuluneen vuoden aikana Suomessa edistäneelle taholle tai henkilölle.


title: Isoveli-palkinto

text: Isoveli-palkintoja on jaettu vuosina 2002, 2003, 2005, 2007, 2008, 2009, 2011, 2013 ja 2015.


title: Isoveli-palkinto

text:
Vuoden 2015 Isoveli-palkinnot jaettiin 31.1.2015 Helsingissä, ravintola Preston Prosecco Lounge -tilassa. Voittajat olivat:
Positiivisen Winston Smith -palkinnon sai kansanedustaja Oras Tynkkynen "pitkäjänteisestä ja johdonmukaisesta työstään internet-käyttäjien oikeuksien puolesta".


title: Michael Jackson’s Ghosts

text: Michael Jackson's Ghosts on 9. toukokuuta 1997 julkaistu lyhyt musiikkielokuva/musiikkivideo. Sen pääosissa näyttelevät Michael Jackson, Pat Dade, Amy Smallman, Ray-Phillip Santos ja Heather Ehlers. Elokuvan on ohjannut Stan Winston, ja sen ovat kirjoittaneet Michael Jackson ja Stephen King.


title: Michael Jackson’s Ghosts

text: Guinness World Records on nimennyt Michael Jackson's Ghostsin maailman pisimmäksi musiikkivideoksi. Elokuva julkaistiin myös rajoitetun erän erikoisboxin mukana vuonna 1997, joka sisälsi myös Jacksonin remix-albumin, EP:n ja värillisen lehden.


title: Michael Jackson’s Ghosts

text: "Deluxe Collector Box Set - Limited Edition"


title: Sami Norrbacka

text: Sami Norrbacka on suomalainen basisti. Hän soittaa hard rock -yhtye Leveragessa ja jyväskyläläisessä coverbändissä nimeltä Crossroads.


title: Constantin Brâncuși

text: Constantin Brâncuși (19. helmikuuta 1876 Hobița, Romania – 16. maaliskuuta 1957 Pariisi, Ranska) oli romanialainen kuvanveistäjä. Brâncusi oli eräs modernin abstraktin kuvanveistotaiteen edelläkävijöistä..


title: Constantin Brâncuși

text: Constantin Brâncușin taiteessa yhdistyivät kansantaiteen ja primitiivisen taiteen yksinkertaisuus ja abstraktin taiteen muodot. Brâncuși kehittikin kaksi erityyppistä veistotyyliä. Hän veisti hienostuneita ja hiottuja mietiskeleviä muotoja, jotka eivät olleet täysin abstrakteja. Toisaalta hän veisti vanhoista puunkappaleista ja toisinaan myös kivestä dramaattisia, karkeita ja jäykkiä veistoksia, joissa oli tuolloin Pariisissa ajankohtaisen afrikkalaisen veistotaiteen ja Brâncușin omaa romanialaisen kansantaiteen primitivismiä. Karkeammissa teoksissa on myös keskiaikaisten katedraalien vesikouruveistosten groteskiutta. Samaan aikaan kuin Brâncuși kehitti veistotyylejään Picasso ja Braque loivat analyyttista kubismia. Brâncuși kuitenkaan ei kannattanut heidän hajottavaa tapaansa käsitellä todellisuutta. Brâncușin veistokset olivat hengeltään läheisempää sukua esimerkiksi Matissen taiteelle. Brancusin ajatteluun vaikutti paljon suoran kuvanveiston periaate.


title: Constantin Brâncuși

text: Kaksijakoisuutta on myös siinä, että Brâncuși teki kaikki veistoksensa käsin. Hän uskoi perinteiseen käsityöläisyyteen ja rehelliseen veistämiseen. Hiotut muodot on kuitenkin viimeistelty näyttämään koneellisesti tehdyiltä, ja hän saattoi valattaa kiviveistoksen pronssiin, jolloin siitä katosi mahdollisesti jäljellä oleva materiaalin ja työstön tuntu. Brâncușin taiteessa on nähty vaikutteita muun muassa Auguste Rodinilta, italialaiselta Medardo Rossolta (1858-1928) ja Paul Cézannelta. Sitä on verrattu futuristien taiteeseen ja Bauhausin muotoiluun.


title: Constantin Brâncuși

text: Brâncuși syntyi maanviljelijäperheeseen. Yhdeksänvuotiaana hän lähti töihin läheiseen kaupunkiin ja muutti 13-vuotiaana Craiovaan, jossa työskenteli ruokakaupassa usean vuoden ajan. Brâncușin täytettyä 18 hänen veistotöistään vaikuttunut työnantajansa kustansi hänelle koulutuksen Craiovan käsityökoulussa (Craiova Şcoala de Meserii). Koulussa Brâncuși teki puutöitä sekä opetteli lukemaan ja kirjoittamaan. Hän valmistui vuonna 1898.


title: Constantin Brâncuși

text: Käsityökoulun jälkeen Brâncuși siirtyi Bukarestin taideakatemiaan opiskelemaan kuvanveistoa. Eräs hänen varhaisimmista säilyneistä töistään edusti anatomisen tutkielman veistostyyppiä, jossa ihmishahmo on kuvattu ilman ihoa, jotta lihakset näkyisivät selvästi.


title: Constantin Brâncuși

text: Vuonna 1903 Brâncuși matkusti Müncheniin ja Pariisiin. Pariisissa hän työskenteli kaksi vuotta Antonin Mercién työpajassa École des Beaux-Artsissa ja sai kutsun Auguste Rodinin työpajaan. Brâncuși ihaili Rodinia, mutta hän lähti pois jo kahden kuukauden kuluttua perustelunaan se, että suurten puiden alla ei kasva mitään.


title: Constantin Brâncuși

text: Lähdettyään Rodinin luota Brâncuși alkoi kehittää uudentyyppistä veistotyyliä, josta hänet tunnetaan. Hänen ensimmäinen tilaustyönsä, "Rukoilija" oli osa hautamuistomerkkiä. Nuorta polvistuvaa naista kuvaava teos oli ensimmäisiä askeleita kohti pelkistettyä ei-kirjallista ilmaisua. Teos kuvaa myös Brâncușin pyrkimystä kuvata enemmän ideaa ja sisäistä olemusta kuin ulkoisia piirteitä. Useimmat aikalaiset työskentelivät muovaten savesta veistoksia, jotka oli tarkoitus valaa metalliin, mutta Brâncuși siirtyi yhä enemmän kohti kiven ja muun materiaalin veistämistä suoraan.


title: Constantin Brâncuși

text: Seuraavina vuosina hän teki useita versioita "Nukkuvasta muusasta" ja "Suudelmasta" pelkistäen ja abstrahoiden muotoja entisestään. Brâncușin teokset saivat kuuluisuutta Ranskassa, Romaniassa ja Yhdysvalloissa. Keräilijät ostivat hänen teoksiaan ja kriitikot ylistivät niitä. Vuonna 1920 hän herätti pahennusta asettamalle esille "Prinsessa X"-veistoksen Riippumattomien salonkiin. Fallinen muoto sai aikaan skandaalin, ja teos poistettiin näyttelystä. Näihin aikoihin hän alkoi työstää myös veistosten jalustoja samalla intensiteetillä kuin itse veistoksia.


title: Constantin Brâncuși

text: Brâncuși alkoi työstää "Lintu avaruudessa"-nimellä tunnettujen veistosten sarjaa 1920-luvulla. Teokset perustuivat hänen aiempiin "Maiastra"-teoksiinsa. Seuraavien 20 vuoden aikana hän teki aiheesta yli 20 versiota marmoriin ja pronssiin. Aerodynaaminen muoto ei suoraan muistuta lentävää lintua, mutta siinä on liikettä ylöspäin ja lentämiseen liittyvää virtaviivaisuutta.


title: Constantin Brâncuși

text: Brancusin ystäviin Pariisissa kuului taiteilijoita ja älymystön edustajia kuten Ezra Pound, Guillaume Apollinaire, Eric Satie, Pablo Picasso, Marcel Duchamp, Henri Rousseau ja Fernand Léger.


title: Constantin Brâncuși

text:
Brâncuși valokuvasi runsaasti itseään ja työskentelytapojaan. Hän esittelee niissä metodologiaansa ja "teoriaansa" kuvanveistäjän työstä, joskin hän torjuu sanalliset teoriat:
Brâncușin kuollessa 81-vuotiaana hänen tuotantoonsa sisältyi 1200 valokuvaa ja 215 veistosta. Hänet haudattiin Montparnassen hautausmaalle Pariisiin. Hänen teoksiaan on nykyisin MoMassa New Yorkissa ja Romanian kansallismuseossa Bukarestissa. Myös Philadelphian taidemuseossa on suuri kokoelma hänen veistoksiaan. Rekonstruoitu Brâncușin Pariisin työhuone on avoinna yleisölle Pompidou-keskuksen lähellä Rue Rambuteaun varrella. Romanian sosialistisen hallituksen torjuttua Brâncușin tarjouksen hän testamenttasi osan kokoelmistaan Ranskan valtiolle sillä ehdolla, että hänen työhuoneensa entistetään tilaan jossa se oli hänen kuollessaan.


title: Constantin Brâncuși

text: Vuonna 2002 "Danaide"-niminen veistos myytiin Yhdysvalloissa 18.1 miljoonalla dollarilla, mikä oli korkein veistoksesta huutokaupassa maksettu hinta. Toukokuussa 2005 yksi veistos sarjasta "Lintu avaruudessa" rikkoi ennätyksen, kun siitä maksettiin 27,5 miljoonaa dollaria Christie'sin huutokaupassa. Helmikuussa 2009 Christie's myi "Madame L.R."-veistoksen jälleen ennätyksellisellä 37,2 miljoonan dollarin hinnalla.


title: Sheamus

text: Stephen Farrelly (s. 28. tammikuuta 1978) on irlantilainen showpainija ja näyttelijä, joka tunnetaan parhaiten hänen kehänimillään Sheamus O'Shaunessy ja Sheamus. Hänellä on tällä hetkellä sopimus WWE:n kanssa, jossa hän ottelee SmackDown-brändissä myös samalla nimellä. Sheamus voitti WWE Championshipin 13. joulukuuta John Cenalta PPV:ssä, ja toisen kerran 20. kesäkuuta 2010 WWE Fatal 4 Way PPV:ssä. Sheamus voitti 29. marraskuuta RAW'ssa, King of the Ringin voittaen finaalissa John Morrisonin.


title: Sheamus

text: Ennen WWE:hen liittymistä Farrelly on voittanut kaksi kertaa International Heavyweight mestaruuden hänen ollessa Irish Whip Wrestlingissä. Florida Championship Wrestlingin aikana hän voitti FCW Florida Heavyweight mestaruuden kerran.


title: Sheamus

text: Sheamus debytoi Florida Championship Wrestlingiin (FCW) 2. lokakuuta, 2007 voittaen Bryan Kellyn. Koko FCW:n aikana Sheamuksella ei ollut osaa yhteenkään pitkään feudiin. Hän tiimasi Jake Hagerin kanssa. He muun muassa yritti voittaa Florida Tag Team turnausta, mutta he hävisivät jo toiseesa erässä. Syyskuussa 2008 O'Shaunessy aloitti single uran. Hän taisteli tiensä FCW:n huipulle. Sheamus voitti hänen entisen tag partnerin Hagerin 18. syyskuuta Florida Heavyweight mestaruudesta. 23. lokakuuta hän puolusti mestaruuttaan Hageria vastaan onnistuneesti. 11. joulukuuta hän hävisi nelin ottelussa Florida Heavyweight mestaruuden Eric Escobarille. O'Shaunessy jatkoi vuotta 2009 jahtaamalla kultaa. Sheamus ja Ryback saivat kaksi Florida Tag Team mestaruus mahdollistuutta tammikuussa ja helmikuussa, mutta epäonnistuivat molemmilla kerroilla. Tämän jälkeen O'Shaunessy sai muutaman tilaisuuden voittaa jälleen Florida Heavyweight mestaruus. Vuodelta 1999-2003 136-139 kg


title: Sheamus

text: Sheamus debytoi ECW:ssa 30. kesäkuuta heelinä nimellä Sheamus. Hänellä oli feudi Goldustin kanssa, joka päättyi 1. syyskuuta, kun heillä oli main eventissä Ei Diskausta matsi, jonka Sheamus voitti. Tämän jälkeen hän aloitti feudin Shelton Benjamin kanssa, mutta feudi päättyi siihen kun Sheamus siirtyi RAW'hon.


title: Sheamus

text:
Parin viikon RAW'ssa vietetyn ajan jälkeen Sheamus lopetti Jamie Noblen uran. Sheamusin ensimmäinen pay-per-view oli Survivor Series, missä hän oli yksi The Mizin tiimin selviytyjistä. Seuraavan päivän RAW:ssa, Sheamus voitti 9 miehen battle royal matsin ja pääsi ottelemaan John Cenaa vastaan Tables otteluun WWE -mestaruudesta -tapahtumassa ja Sheamus voitti John Cenan WWE Mestaruuden. Hän on ensimmäinen irlantilainen WWE mestari. Seuraavassa RAW'ssa, Sheamus palkittiin vuoden 2009 "Breakout Superstariksi" Slammy Awradilla. 28. joulukuuta RAW'ssa, Sheamus otteli Cenaa vastaan WWE -mestaruudesta, mutta Cena voitti diskauksella, joten Sheamus säilytti mestaruuden.
Sheamus otteli Randy Ortonia vastaan WWE -mestaruudesta Royal Rumblessa. Sheamus voitti Randy Ortonin diskauksella, kun Cody Rhodes löi Sheamusia ja tuomari näki sen. WWE Elimination Chamberissa, Sheamus menetti mestaruutensa John Cenalle, joka hävisi sen mestaruuden samana iltana Batistalle.


title: Sheamus

text: 3. maaliskuuta RAW'ssa, Sheamus hyökkäsi Triple H:n kimppuun tag team matsin jälkeen. Seuraavassa RAW'ssa, Sheamus ja Triple H sopivat heidän välisen matsin WrestleMania XXVI:n, jonka Triple H voitti. Sheamus ja Triple H kohtasivat Extreme Rules (2010):ssä Street Fight matsissa, jonka Sheamus voitti, koska oli lyönyt aikaisemmin Triple H:ta metalliputkella. Otteussa Triple H loukkaantui vakavasti ja on ollut monia kuukausia poissa painikuvioista. Sheamus voitti toisen kerran WWE -mestaruuden 20. kesäkuuta, selättämällä John Cenan WWE Fatal 4 Way -tapahtumassa Fatal 4-Way matsissa (matsiin osallistui myös Edge ja Randy Orton) The Nexusin hyökättyä muiden osanottajien kimppuun. Cena sai kuitenkin uusinta matsin WWE Money in the Bank -tapahtumaan Steel Cage matsissa, jonka Sheamus voitti Nexusin sekaannuttua matsiin uudelleen. SummerSlamissa, Sheamus säilytti mestaruuden Ortonia vastaan, kun hän tahallisesti diskasi itsensä. Night of Championsissa, Sheamus puolusti mestaruuttaan Ortonia, Cenaa, Chris Jerichoa, Edgea ja Nexusin johtajaa, Wade Barrettia vastaan 6-Pac Elimination Challenge matsissa. Sheamus epäonnistui puolustamaan mestaruuttaan tapahtumassa ja hävisi tittelin Ortonille. Sheamus käytti uusintaottelu mahdollisuuden Hell in a Cell -tapahtumassa Hell in a Cell matsissa Ortonia vastaan WWE -mestaruudesta, muttei onnistunut voittamaan mestaruutta. Bragging Rightsissa, Sheamus oli osa RAW joukkuetta, mutta eliminoitui ottelusta, kun hän ja Big Show tulivat ulos-lasketuiksi. Survivor Seriesissä, Sheamus kohtasi John Morrisonin, joka oli jo useita viikkoja härnännyt Sheamusia. Ottelun voitti Morrison. Seuraavan illan RAW'ssa, Sheamus voitti R-Truthin ja pääsi ottelemaan King of the Ring -turnauksessa. Seuraavan viikon RAW'ssa, Sheamus voitti ensimmäisessä erässä Kofi Kingstonin ja eteni suoraan finaaliin, koska Drew McIntyren ja Ezekiel Jacksonin välinen matsi päättyi tupla ulos-laskuun. Finaalissa Sheamus kohtasi John Morrisonin. Sheamus voitti Morrisonin ja hänet julistettiin uudeksi King of the Ringiksi. Joulukuussa WWE TLC 2010 tapahtumassa Sheamus kohtasi John Morrisonin tikapuu matsissa jossa voittaja kohtaisi WWE Championin, matsin kuitenkin voitti John Morrison. Vuonna 2011 hän osallistui vuoden 2011 Royal Rumble matsiin jonka lopulta voitti Alberto Del Rio. WWE Elimination Chamber tapahtumassa hän pääsi RAW Elimination Chamber matsiin, jossa voittaja kohtaisi WWE Mestarin, matsissa oli mukana R-Truth, John Morrison, CM Punk, Randy Orton, John Cena. Matsin kuitenkin voitti John Cena. 10.Päivä Helmikuuta paluun teki Triple H joka teki Pedigreen Sheamukselle pöydästä läpi, ja tämän jälkeen Sheamus hävisi Evan Bournelle. 7.Päivä Maaliskuuta Sheamus hävisi myös Daniel Bryanille, matsin jälkeen Sheamus haastoi Bryanin hänen WWE United States Mestaruudesta laittamalla uransa likoon. Matsin voitti Sheamus tulemalla WWE United States Mestariksi. Heillä jatkoi feudi monien matsien kanssa, mutta todellisen revanssin Bryan käytti WWE WrestleMania 27 tapahtumaan joka kuitenkin kääntyi Battle Royal matsiksi, tämän takia Bryan käytti mahdollisuuden seuraavaan RAW jaksoon jossa hän hävisi. Huhtikuussa Sheamus draftattiin SmackDowniin ja seuraavassa WWE PPV tapahtumassa nimeltään WWE Extreme Rules hän laitettiin Kofi Kingstonia vastaan pöytä matsiin jossa hän hävisi WWE United States Mestaruuden.


title: Sheamus

text: Hänen alkoi SmackDown-uransa aikana jahdata WWE Raskaansarjan maailmanmestaruutta Randy Ortonilta, mutta epäonnistui joka kerta. Myöhemmin hän sai vielä yhden tilaisuuden, jossa Randy teki Punt-liikkeen päähän jättämällä Sheamuksen ulos kuukaudeksi. Sheamus palasi käymällä Randyn ja Christianin kimppuun. Myöhemmin Sheamus kääntyi Faceksi ensimmäistä kertaa WWE-uransa aikana kohtaamalla kehässä Mark Henryn, joka halusi kunnon matsin. Heille asetetiin matsi WWE SummerSlam -tapahtumaan. Matsin kuitenkin voitti Mark Henry uloslaskulla. Heidän feudi jatkui vielä tämän jälkeen; Sheamus kohtasi hänet vielä normaalissa SmackDown-jaksossa, jossa Sheamus voitti uloslaskulla. Seuraavan viikon RAW-jaksossa hän ja John Cena kohtasivat Christianin ja Mark Henryn joukkuematsissa, jonka Cena ja Sheamus myös voittivat. Tiistain SuperSmackDown-jaksossa hän kohtasi The Great Khalin, mutta se päättyi diskaukseen, kun Jinder Mahal sekaantui matsiin, mutta Sheamus pystyi taistelemaan heitä vastaan. Seuraavalla kerralla uudella nimellä kulkevassa RAW SuperShow jaksossa Sheamus, John Cena, John Morrison, ja Alex Riley kohtasivat Christianin, Wade Barrettin, Dolph Zigglerin, ja Jack Swaggerin, 8-Miehen Eliminaatio Joukkuematsissa. Matsin loppupuolilla Christian läpsäisi Sheamusta, tämän jälkeen Sheamus alkoi jahtamaan Christiania ympäri areenaa johtaen heidät molemmat uloslaskuun, aloittaen heille feudin.


title: Sheamus

text: Sheamus näytteli 2016 valmistuneessa "" -elokuvassa Rocksteadya, joka on tässä versiossa suomalais-amerikkalainen.


title: Koripallon miesten SM-sarjakausi 1993–1994

text: Kausi 1993–1994 oli 54. kausi, jolloin pelattiin koripallon miesten Suomen mestaruudesta. SM-Koriksen mestaruuden voitti Kotkan Työväen Palloilijat. Torpan Pojat voitti hopeaa ja Forssan Koripojat pronssia. Runkosarjan voitti KTP.


title: Uuteen aikaan

text: Uuteen aikaan on suomalaisen Scapa Flow -yhtyeen ainoaksi jäänyt albumi. Se julkaistiin vuonna 1980. Ensimmäisen CD-painoksen levystä julkaisi Rocket Records 24.4.2010 (ROK-045). Viima Records julkaisi uusintapainoksena levystä vinyyliversion 2.5.2014 (Viima-101).


title: Turn! Turn! Turn!

text: Turn! Turn! Turn! on yhdysvaltalaisen The Byrds -yhtyeen joulukuussa 1965 julkaistu toinen studioalbumi. Sen nimikappale "Turn! Turn! Turn! (To Everything There Is a Season)" nousi Yhdysvaltain Billboard-listan ykköseksi ja on yhtyeen tunnetuimpia kappaleita. Toinen single "Set You Free This Time" sen sijaan floppasi, eikä noussut Top 50:een.


title: Turn! Turn! Turn!

text:
A-puoli
B-puoli


title: Paul Burgess

text: Paul Burgess (s. 14. elokuuta 1979 Perth, Länsi-Australia) on australialainen seiväshyppääjä. Hän edustaa Stirling Swans -seuraa ja häntä valmentaa entinen seiväshyppääjä Alex Parnov. Aiemmin häntä on valmentanut Steve Rippon.


title: Paul Burgess

text: Burgess harrasti nuorena telinevoimistelua ja sai 13-vuotiaana hopeaa lajin Australian mestaruuskilpailuissa. Seiväshypyssä hän hyppäsi vuonna 1994 kauden parhaakseen tuloksen 390 cm. Seuraavana vuonna hän ylitti jo 525. Vuonna 1996 hän voitti nuorten maailmanmestaruuden Sydneyssä ennätystuloksellaan 535. Vuonna 1998 hän sijoittui nuorten MM-kilpailuissa jaetulle kolmannelle sijalle. Saman vuoden Kansainyhteisön kisoissa Kuala Lumpurissa hän sijoittui alun perin kolmanneksi, mutta nousi lopullisissa tuloksissa hopealle.


title: Paul Burgess

text: Burgess voitti Australian mestaruuden vuonna 2000, mutta karsiutui loppukilpailusta Sydneyn olympialaisissa. Seuraavana vuonna hän sai hopeaa Itä-Aasian mestaruuskilpailuissa. Vuonna 2002 hän voitti toistamiseen Australian mestaruuden ja sijoittui toiseksi Manchesterin Kansainyhteisön kisoissa tuloksella 570. Birminghamin MM-hallikisoissa 2003 hän jäi karsintakilpailussa ilman tulosta.


title: Paul Burgess

text: Burgess putosi loppukilpailusta Budapestin sisäratojen MM-kilpailuissa 2004. Myöhemmin samana vuonna hän oli yhdestoista Ateenan olympialaisissa. Hän liittyi kuusi metriä ylittäneiden seiväshyppääjien joukkoon hypättyään 25. helmikuuta 2005 Perthissä edelleen voimassa olevan ennätyksensä 600. Maaliskuussa hän voitti kolmannen Australian mestaruutensa, muttei voinut osallistua Helsingin MM-kilpailuihin loukkaantumisen takia.


title: Paul Burgess

text: Burgess voitti Australian mestaruuden jälleen 2006, mutta jäi Melbournen kansainyhteisön kisoissa ilman tulosta. Hän kilpaili menestyksekkään kauden Euroopassa voittaen muun muassa tuloksella 582. IAAF:n rankinglistalla hän sijoittui toiseksi. Osakan MM-kilpailuissa 2007 ja Pekingin olympialaisissa 2008 hän karsiutui loppukilpailusta.


title: Rogue Traders

text: Rogue Traders on australialainen elektronista tanssimusiikkia ja pop rockia soittava yhtye, johon kuuluvat laulaja Melinda "Mindi" Jackson, kosketinsoittaja James Ash, kitaristi Tim Henwood ja rumpali Peter Marin.


title: Rogue Traders

text: Perustajajäsenet James Ash (s. 1973) ja Steve Davis tapasivat Lontoossa 1989 ja työskentelivät yhdessä lukuisissa eri projekteissa. Rogue Tradersin he perustivat vasta useita vuosia myöhemmin. Yhtyeen nimi tulee elokuvasta "Rogue Trader". Ensimmäinen albumi oli Vicious Groovesin julkaisema "We Know What You're Up To" vuonna 2003. Levyltä toisena singlenä julkaistu "One of My Kind" nousi hitiksi Australiassa, ja voitti parhaan dance-kappaleen ARIA Awardin. Albumi ei kuitenkaan myynyt odotetusti, joten yhtye joutui etsimään seuraavalle levylleen uuden julkaisijan.


title: Rogue Traders

text: Vuonna 2005 Rogue Tradersiin liittyi laulaja Natalie Bassingthwaighte ja yhtye julkaisi toisen studioalbuminsa, "Here Come the Drums"in. Levyltä julkaistut kaksi singleä "Voodoo Child" ja "Way to Go!" nousivat Australian TOP10-listoille ja albuminkin myynti oli ensimmäistä levyä parempaa. "Voodoo Child" voitti Australian MTV:n vuoden 2006 parhaan dance-videon palkinnon ja "Way to Go!" APRA Awardin. Kesäkuussa 2006 albumista julkaistiin erikoispainos, jossa oli mukana remix-versioita yhtyeen aiemmista singleistä.


title: Rogue Traders

text: Vuonna 2006 alkoivat myös neuvottelut yhtyeen musiikin viemisestä Eurooppaan. Sopimus Sony BMG:n kanssa syntyi, joten yhtyeen levyt tulivat myyntiin Australian lisäksi myös Isossa-Britanniassa. "Voodoo Child" -single julkaistiin Britanniassa kesäkuussa 2006 ja albumi "Here Come the Drums" kuukautta myöhemmin. Useat radio- ja televisiokanavat ottivat singlen soittolistoilleen ja kappale musiikkivideoineen saivat runsaasti positiivista palautetta.


title: Rogue Traders

text: Syksyllä 2007 Rogue Traders julkaisi kolmannen albuminsa, nimeltään "Better in the Dark". Singleinä julkaistiin "Don't You Wanna Feel", "I Never Liked You" ja "What You're On". Myös neljännen singlen julkaisua suunniteltiin, mutta sitä ei tapahtunut, koska laulaja Natalie Bassingthwaighte jätti yhtyeen keskittyäkseen näyttelemiseen sekä soolouraansa.


title: Rogue Traders

text: Suunnitelmat neljännestä albumista paljastettiin syksyllä 2008, vaikka yhtyeeltä puuttui yhä laulaja. Uuden solistin nimi, Melinda 'Mindi' Jackson, paljastettiin kesällä 2009. Samalla yhtyeeseen liittyi uusi rumpali Peter Marin. Uuden kokoonpanon ensimmäinen single oli "Love is a War", joka julkaistiin elektronisesti marraskuussa 2009 ja levynä myöhemmin talvella.


title: Cut Knifen taistelu

text: Cut Knifen taistelu oli cree- ja assiniboine-intiaanien sekä Kanadan joukkojen välillä käyty taistelu. Taistelu käytiin Battlefordin kylän lähettyvillä, Saskatchewanin provinssissa 2. toukokuuta 1885. Taistelu oli yksi saskatchewanin kapinan taisteluista ja se sai alkunsa Kanadan ratsupoliisien, miliisin ja armeijan joukkojen hyökätessä cree- ja assiniboine-intiaanien joukkoja vastaan. Kanadan joukot peräytyivät lopulta molempien osapuolten kärsittyä tappioita.